title: Challenger 2

text: Challenger 2 kehitettiin Challenger 1 pohjalta. Vaikka ulkoapäin Challenger 2 näyttää samankaltaiselta kuin Challenger 1, vain viisi prosenttia osista sopii kumpaankin taistelupanssarivaunuun.


title: Challenger 2

text: Ensimmäinen sarjatuotettu Challenger 2 valmistui vuoden 1994 puolivälissä. Britannian armeija tilasi 386 Challenger 2 -taistelupanssarivaunua ja 22 koulutuspanssarivaunua. Omanin maavoimat tilasivat 38 Challenger 2:sta. Tilatut panssarivaunut valmistettiin vuoteen 2002 mennessä. Taistelukäytössä Challenger 2 on ollut Bosniassa, Kosovossa, ja Irakissa.


title: Challenger 2

text: Poiketen muista Naton taistelupanssarivaunuista Challenger 2 käyttää rihlattua L30A1-kanuunaa. Challenger 2 voi kantaa mukanaan 49 ammusta kanuunaansa.


title: Challenger 2

text: Challenger 2 on yksi raskaiten panssaroiduista taistelupanssarivaunuista.


title: The Globe and Mail

text: The Globe and Mail on Kanadassa ilmestyvä englannin kielellä julkaistava ja päivittäin ilmestyvä kansallinen sanomalehti. Lehden pääkonttori sijaitsee Torontossa, Ontariossa. Ilmestymispäivinään se on levikiltään keskimäärin Kanadan laajalevikkisin sanomalehti (päivittäin noin 323 000, 2016), mutta koska lehti ei julkaise sunnuntainumeroa, viikkolevikissä (2,02 milj., 2015) The Globe and Mail on ollut paikallisemmin uutisoivan Toronto Starin jäljessä (2,23 milj, 2015).


title: The Globe and Mail

text: Broadsheet-koossa ilmestyvä lehti välittää kansainvälisiä politiikan ja talouselämän uutisia, ja käsittelee myös urheilua ja viihdettä. Lehteä on luonnehditu jopa Kanadan yläluokan äänitorveksi, koska lehti tuo esille Toronton liike-elämän, johtavien yliopistoälykköjen ja suuryritysten näkemyksiä. Lehti on tasapainoillut liberaalien ja konservatiivisten näkemysten välillä, joskin viime vuosina linja on noudatellut enemmän jälkimmäisiä näkemyksiä. Lehdellä on paikallisia toimituksia useissa Kanadan kaupungeissa. Lisäksi sillä on toimipisteet Lontoossa, Moskovassa, Pekingissä, Roomassa, Jerusalemissa, Johannesburgissa, New Delhissä, New Yorkissa ja Washingtonissa.


title: The Globe and Mail

text: Sanomalehti perustettiin vuonna 1936, jolloin George McCullagh yhdisti kaksi vaikutusvaltaista ja historiallisesti merkittävää sanomalehteä eli "The Globe" ja "The Mail and Empire" -lehdet. Alkuvaiheessa uusi lehti noudatti vuonna 1844 George Brownin perustaman, kansalliseksi sanomalehdeksi jo kehittyneen The Globe-lehden liberaalimpaa linjaa.


title: The Globe and Mail

text: Vuonna 1980 Thomson Corporation osti taitavilla toimittajillaan mainetta saaneen lehden. Vuonna 2001 enemmistö lehtiyhtiöstä siirtyi BCE Inc.-konsernin (alkujaan Bell Canada Enterprises Inc.) hallintaan. Sittemmin, vuoteen 2005 mennessä 2005, BCE Inc:in omistusosuus oli kuitenkin pienentynyt 20 prosenttiin. Sittemmin Thomsonin perhe on hankkinut lehtitalosta 85 % hallintaansa holdingyhtiönsä The Woodbridge Companyn välityksellä.


title: Päätön ratsumies

text: Päätön ratsumies ("Sleepy Hollow") on vuonna 1999 ensi-iltansa saanut Tim Burtonin ohjaama kauhuelokuva. Sen pääosissa ovat Johnny Depp, Christina Ricci, Miranda Richardson, Michael Gambon ja Christopher Walken. Elokuva perustuu Washington Irvingin kertomukseen "The Legend of Sleepy Hollow".


title: Päätön ratsumies

text: "Päätön ratsumies" noudattaa Burtonille tyypillistä, visuaalisesti rikasta goottilaista tyyliä ja omalaatuista huumoria. Elokuvan innoittajana ovat brittiläisen Hammer-yhtiön vanhat kauhuelokuvat, joista elokuvassa pienen roolin tekevä Christopher Lee muistetaan.


title: Päätön ratsumies

text: Elokuvassa konstaapeli Ichabod Crane määrätään vuonna 1799, hiukan ennen vuosisadan vaihtumista pieneen Sleepy Hollow'n kylään tutkimaan raakoja murhia, joissa uhrien päät on katkaistu. Asialla uskotaan olevan paikallisen kummituksen, Yhdysvaltain vapaussodassa surmatun julman ratsumiehen (saksalainen palkkasoturi nimeltä Hesseniläinen). Cranen selvitellessä kylän tapahtumia, hän tutustuu Katrina Van Tasseliin, menestyneen maanviljelijän tyttäreen, johon Crane rakastuu. Cranen ainoa apu tutkinnoissa on nuori Masbath, jonka isä on yksi ratsumiehen uhreista, joten nuori Masbath haluaa kostaa.


title: Vilho Suonmaa

text: Vilho Suonmaa (24. huhtikuuta 1935 Suojärvi – 23. kesäkuuta 2004 Joensuu) oli joensuulainen rakennusarkkitehti. Hän on suunnitellut ortodoksisia kirkkorakennuksia, näistä tunnetuimpana Lintulan luostarin kirkko. Sen lisäksi hän on suunnitellut muutamia tsasounia.


title: Ron Vlaar

text: Ron Peter Vlaar (s. 16. helmikuuta 1985 Hensbroek, Pohjois-Hollannin provinssi, Alankomaat) on hollantilainen jalkapalloilija, joka on vuosina 2012–2015 edusti Englannin Valioliigassa pelaavaa birminghamilaista Aston Villaa. Vuosina 2006–2012 hän pelasi Alankomaiden pääsarjassa Eredivisiessä Feyenoord Rotterdamin joukkueessa.


title: Ron Vlaar

text: Ennen siirtymistään Feyenoord Rotterdamiin Vlaar edusti AZ Alkmaaria. Hän on pelannut Alankomaiden maajoukkueessa kaksi ottelua. Maajoukkuevalmentaja Marco van Basten valitsi hänet 2006 MM-kilpailuiden alustavaan joukkueeseensa, mutta pudotti hänet myöhemmin pois. Vlaar oli mukana Hollannin maajoukkueessa EM-kisoissa 2012, sekä MM-kisoissa 2014. MM-kisoissa 2014 Vlaar oli yksi Hollannin pronssia voittaneen joukkueen avainpelaajista ja hän sai läpi turnauksen runsaasti kehuja oltuaan joukkueensa puolustuksen johtohahmo.


title: National Post

text: The National Post on kanadalainen päivittäin ilmestyvä kansallinen sanomalehti, jonka omistaa Postmedia Network. Sitä julkaistaan englanninkielisenä, broadsheet-koossa. Lehden perusti vuonna 1998 Conrad Blackhieman aiemmin hankkimansa talousjulkaisu Financial Postin laajennuksena. Lehti on poliittiselta suuntaukseltaan konservatiivi ja pyrkii kilpailemaan englanninkislisen The Globe and Mail -sanomalehden kanssa osin samoista lukijoista.


title: National Post

text: Lehden viikoittainen levikki oli vuonna 2015 noin 1,12 miljoonaa ja vuonna 2016 lehden päivälevikki oli noin 186 000. Tällöin se oli mittausajankohdasta riippuen Kanadan viidenneksi tai seitsemänneksi laajalevikkisin sanomalehti. Sen pääkonttori sijaitsee Torontossa.


title: National Post

text: 19. toukokuuta 2006 National Post uutisoi etusivullaan, että Iranin parlamentti on säätänyt lain, jonka mukaan juutalaisten ja muiden uskonnollisten vähemmistöjen on käytettävä vaatteissaan erottavaa merkkiä ja vertasi käytäntöä natsi-Saksaan. Tarina osoittautui ankaksi, mutta sitä ennen se levisi laajasti uutisvälineisiin ympäri maailmaa. 24. toukokuuta päätoimittaja Doug Kelly esitti lehdessä anteeksipyyntönsä.


title: Ivan Kudrjavzev

text: Ivan Kudrjavzev () (31. maaliskuuta 1904 Pietari –13. elokuuta 1995 Helsinki) oli venäläissyntyinen, Suomeen ortodoksisia kirkkoja suunnitellut arkkitehti. Hän valmistui arkkitehdiksi Leningradin taideakatemiasta 1928. Hänen työnsä mukailevat keskiaikaista pohjoisvenäläistä ortodoksikirkkoarkkitehtuuria. Tietoja Kuddjavzevin elämästä ja toiminnasta Venäläisen Hyväntekeväisyysyhdistyksen puheenjohtajana kerrotaan kirjassa "Ihmiseltä ihmiselle" (julk. Venäläinen hyväntekeväisyysyhdistys Suomessa, Orivesi 2015, 326 s.).


title: Katherine Kelly Lang

text: Katherine Kelly Lang (s. Katherine Kelly Wegeman 25. heinäkuuta 1961) on yhdysvaltalainen näyttelijä. Hän syntyi Hollywoodissa Kaliforniassa. Hänen isänsä on olympiaurheilija Keith Wegeman ja äiti näyttelijä Judith Lang.


title: Katherine Kelly Lang

text: Hänen ensimmäinen elokuvansa oli Skatetown U.S.A (1979), jossa hän näytteli Scott Baion, Mark Hamillin ja Patrick Swayzen kanssa. Suurimmaksi osaksi 80-luku meni näytellessä B-luokan elokuvissa, sellaisten pinnalle pyrkivien kanssa kuin Tom Eplin, David Faustino ja Mariska Hargitay.


title: Katherine Kelly Lang

text: Vuonna 1987 hän aloitti roolinsa keskiluokkaisena Brooke Loganina saippuasarjassa Kauniit ja Rohkeat. Hänen roolinsa on ollut keskeinen siitä lähtien. Lang on kertonut rakastavansa Brooken roolia. Brooken ja Ridgen (Ronn Moss) rakkaustarina on ollut sarjan kantavia juonia aivan alusta. Samoin Brooken, Ridgen ja Taylorin (Hunter Tylo) kolmiodraama näyttää loputtomalta. Hän esitti Brooke Logania myös Kauniiden ja rohkeiden sisarsarjassa Tunteita ja tuoksuja vuosina 1998 ja 2007. Tätä aiemmin vuonna 1981 hän esitti sarjassa Gretchen-nimistä hahmoa.


title: Katherine Kelly Lang

text: Kauniita ja rohkeita (The Bold and the Beautiful) on esitetty Suomessa vuodesta 1992 ja se on edelleen yksi television kestosuosikkisaippuoista. Sarjaa nähdään yhä MTV3-kanavalla. Lang on kertonut aikoneensa jo sarjassa aloittaessaan pysyä mukana sen loppuun asti. Tämänhetkisten tietojen mukaan Kauniit ja rohkeat pyörii televisiossa ainakin vuoteen 2018 asti.


title: Katherine Kelly Lang

text: Lang on ollut kaksi kertaa naimisissa: ensimmäinen aviopuoliso oli Skott Snider (vuosina 1989–1995) ja tämän jälkeen hän oli naimisissa Alex D'Andrean kanssa (vuosina 1997–2012). Hänellä on kolme lasta: pojat Jeremy Skott Snider (s. 1990) ja Julian Lang Snider (s. 1992) ensimmäisestä avioliitostaan sekä tytär Zoe Katrina D'Andrea (s. 1997) toisesta avioliitostaan. Langin nykyinen miesystävä on nimeltään Dominique Zoida, joka on 16 vuotta Langia nuorempi.


title: Lääkintähuolto

text: Lääkintähuolto on yksi osa sotivien joukkojen huoltoa. Sen yksi tärkeimmistä tehtävistä on kenttälääkintä. Lääkintähuollon tehtävänä on antaa hoitoa haavoittuneille ja sairaille, evakuoida heidät hoitopaikkaan, ylläpitää terveyttä ja ehkäistä sairauksia sekä jakaa ja täydentää lääkintämateriaalia. Lääkintähuoltoon kuuluu myös ympäristönvalvonta joukkojen toimintakykyä ylläpitävänä tekijänä.


title: Lääkintähuolto

text: Ennen lääketieteen kehittymistä ei luonnollisestikaan taistelussa haavoittuneen hyväksi kyetty tekemään mitään. Haavan saanut todennäköisesti kuoli lopulta tulehduksiin jollei saatu vamma suoraan aiheuttanut kuolemaa. Ainoa mihin käytännössä kyettiin oli sitoa verta vuotavat haavat ja esimerkiksi amputoida kuolioon joutunut raaja jolloin henki mahdollisesti säästyi. Lääkintään käytettiin hyvin kirjavaa joukkoa erilaisia aineita joiden useimpien teho oli vain uskomuksien varassa. Haavoittunut saatettiin juottaa humalaan koska näin saatiin edes jollain tapaa lievitettyä tuskia. Esimerkiksi Ruotsin 1600-luvun ylpeydessä Vasa -laivassa oli mukana välskäri jonka käyttöön varatuilla vaatimattomilla välineillä ei olisi nykypäivänä mitään lääketieteellistä käyttöä . Lääkintähuolto koki merkittäviä edistysaskelia käytyjen suursotien aikana. Morfiinin käyttöön otolla saatiin riittävää kivunlievitystä ja mahdollisuus kirurgisiin toimenpiteisiin. Mullistava keksintö lääketieteessä oli antibiootit, joiden avulla saatiin hidastettua bakteerien kasvua tai kokonaan tapettua ne.


title: Lääkintähuolto

text: Vaikka lääketiede kehittyi voimakkaasti 1900-luvun alussa, lääkintähuollon taso esimerkiksi Suomessa suursodan puhjettua osoitti puutteensa. Lääkintämiehillä, joiden tehtävänä oli antaa ensiapu, oli vain pieni olkalaukku joka sisälsi sidetarpeita. Lääkintäaliupseerin varustus oli myös niukka koostuen sidetarpeista ja erinäisistä lääkkeistä. Joukkosidontapaikalla kyettiin jo antamaan lääkärin johdolla hoitoa, ja evakuoimaan sieltä potilaita eteenpäin. Usein olosuhteet joukkosidontapaikalla olivat hyvin puutteelliset, haavoittuneet olivat saattaneet menettää paljon verta tai raajaansa jolloin morfiinipistoksen ja huopiin peittelemisen lisäksi ei jatkokuljetusta odotellessa voitu juuri muuta tehdä.


title: Lääkintähuolto

text:
Kenttälääkintä on toteutettu hoitoketjuna, jossa sen lenkeille on varattu tietty tehtävä.
Taistelutilanteessa haavoittunut pyritään saamaan suojaan suoralta vihollistulelta taistelijaparin avustuksella mikäli tämä on mahdollista. Taistelijapari aloittaa mahdollisen verenvuodon tyrehdyttämisen ensisiteellä. Joukkueen lääkintämies antaa välittömän henkeä ylläpitävän ensiavun paikalla ja organisoi haavoittuneen kuljetuksen eteenpäin. Taistelutilanteen ulkopuolella lääkintämies vastaa joukon yleisestä toimintakyvystä tarkkailemalla hygienian tasoa kenttäoloissa.


title: Lääkintähuolto

text: Haavoittunut tuodaan komppanian ensihoitopaikalle (EHP) jossa ensiapua täydennetään tarvittavilla yleislääkäritasoisilla toimenpiteillä ja saatetaan potilas kuljetuskuntoon. Joukkueiden lääkintämiehet täydentävät tarvikkeensa ensihoitopaikalla. Ensihoitopaikan vahvuus on yksi lääkäri, kaksi lääkintäaliupseeria ja viisi lääkintämiestä. Haavoittunut kuljetetaan seuraavaksi pataljoonan Ensihoitoasemalle (EHAS).


title: Lääkintähuolto

text: Ensihoitoasemalla (EHAS) haavoittuneelle suoritetaan lääkärin johdolla hengityksen turvaamiseksi ja šokin torjumiseksi välttämättömät toimenpiteet sekä tarvittaessa hätäkirurgisia toimenpiteitä. Haavoittuneen kuljetuskunto tarkistetaan ja hänet siirretään ensihoito- ja evakuointiasemalle (EVAKAS) tai suoraan evakuointisairaalaan. Komppanian ensihoitoryhmä täydentää tarvikkeensa pataljoonan ensihoitojoukkueelta. Ensihoitoaseman ensihoitojoukkue puolestaan täydentää tarvikkeensa prikaatin ensihoito- ja evakuointiasemalta. Ensihoitoaseman vahvuus on kuusi upseeria (lääkäri/hammaslääkäri), kuusi lääkintäaliupseeria ja 25 hengen lääkintämiehistö. Näistä muodostuu yksi leikkausryhmä ja kaksi ensihoitoryhmää.


title: Lääkintähuolto

text: Valmiusprikaatien (Pr-2005) kehittäminen on luonut paineita uudistaa totuttuja käytäntöjä Suomessa. Kansainväliseen toimintaan liittyen entisen järjestelmän suurimpana puutteena nähtiin kirurgitasoisen lääkintähuollon puuttuminen prikaatitasalta ja lääkinnän ammattilaisten vähäinen määrä komppania- ja joukkuetasalla. Tilanteen korjaamiseksi valmiusprikaatiin on lisätty lääkintäkomppania jotta korkeampi kansainvälinen taso saavutettaisiin. Komppaniatasalla on terveydenhoidon ammattilaisista koostuva lääkintäryhmä perustaa ensihoitopaikan johon kuuluu yksi lääkäri. Pataljoonatasalla ensihoitoasemalla toimii kaksi lääkäriä. Valmiusprikaatin huoltopataljoonan lääkintäkomppania perustaa ensihoitopaikan jossa työskentelee 12 lääkäriä. Ensihoitokeskuksessa haavoittuneelle tehdään vain hengen, raajan tai näkökyvyn pelastamiseen tähtäävät toimenpiteet. Sairaankuljetusjoukkue evakuoi potilaat sieltä joko kenttäsairaalaan tai suoraan evakuointisairaalaan.


title: Lääkintähuolto

text: Lääkintähuollon toiminnalla tai sen puutteilla on voimakas merkitys joukon toimintakykyyn ja sen taistelumoraaliin. Tiedolla mahdollisen haavoittumisen seurauksista on merkitystä psykologisella tasolla. Tehokkaalla lääkintähuollolla säästetään ratkaisevasti ihmishenkiä ja voidaan jopa estää pysyvän haitan syntyminen. Kenttälääkinnän kehityttyä hoito voidaan aloittaa jo varhaisessa vaiheessa, esimerkiksi nesteytyshoitoa voidaan antaa hyvin pian. Sitä käytetään esimerkiksi hypovoleemiseen šokin estämisessä kun haavoittunut on menettänyt paljon verta. Motorisointi on lyhentänyt hoitoon pääsyyn kuluvaa aikaa verrattuna esimerkiksi jatkosotaan. Nykyinen sodankäyntitapa on tuonut taistelut asutuskeskuksiin ja siviiliväestöön kohdistuneet tappiot ovat uusia haasteita lääkintähuollolle. Lääkintäapua on kansainvälisten sopimusten mukaan annettava myös vangituille vihollistaistelijoille ja vihollisen siviiliväestölle mikäli he jäävät taistelun jalkoihin.


title: Lääkintähuolto

text: Lääkintäalan koulutusta on annettu ja annetaan Suomessa Lääkintäkoulussa ja nyttemmin lakkautetussa Eläinlääkintäkoulussa. Alan erikoisupseerit ovat farmasia-etuliitteisiä, kuten farmasiamajuri.


title: Chieftain

text: FV 4201 Chieftain on englantilainen taistelupanssarivaunu, jonka valmistajana toimi Royal Ordnance Leeds. Ensimmäinen Prototyyppi valmistui vuonna 1959 ja ensimmäiset varsinaiset sarjatuotanto-mallit valmistuivat 1970-luvun alkupuolella ja valmistus lopetettiin vuonna 1979.


title: Chieftain

text:
Miehistö
Aseistus
Mitat
Taistelumassa
Nopeus
Toimintamatka
Panssarointi


title: Pilanpäiten

text: Pilanpäiten (engl. "Just for Laughs Gags") on kanadalaislähtöinen televisio-ohjelma. Sitä kuvataan Quebecissa, Kanadan ranskankielisessä osassa. Tuottajan määrittelyn mukaan "Pilanpäiten on arkipäivän sattumuksille perustuva hullunhauska piilokameramainen sketsiohjelma" ja "Pilanpäiten tarjoaa hämmentäviä hetkiä ja hervotonta tilannekomikkaa piilokameran tyyliin". Jaksot kestävät noin 5-30 minuuttia. Ohjelmaa esitetään Suomessa MTV3-, Sub- ja AVA -televisiokanavilla.


title: Pilanpäiten

text: Ohjelmasta on tehty myös yhdysvaltalainen versio, joka aloitti vuonna 2007 ABC-kanavalla.


title: Oldenburginhevonen

text: Oldenburginhevonen on saksalainen puoliverirotu. Se on saksalaisista puoliverisistä raskasrakenteisin, mutta urheilullinen ja menestyksekäs kilparatsu.


title: Oldenburginhevonen

text: Oldenburginhevonen on atleettinen, melko kookas hevonen, jolla on kaikki ominaisuudet mitä nykypäivän urheiluhevonen vain voi tarvita. Se menestyy kaikissa ratsastuksen olympialajeissa, erityisesti kouluratsastuksessa kansainvälisillä tasolla saakka ja soveltuu näyttävien liikkeidensä ansiosta hyvin myös vaunuhevoseksi.


title: Oldenburginhevonen

text: Oldenburginhevosen säkäkorkeus on noin 162–178 cm ja se on väriltään yleensä ruunikko tai musta. Sillä on tavallinen mutta viehättävä pää ja pään liittymä on joskus paksu. Sen ilme on rehellinen ja aito. Pitkä ja paksuhko kaula kertoo vaunuhevosalkuperästä. Lavat ovat hyvät, mutteivät yhtä pitkät kuin täysiverisellä eivätkä nämä hevoset ole kovin nopeita. Rintakehä on poikkeuksellisen syvä ja leveä. Selkä on vahva ja lautanen hyvin kehittynyt. Voimakkaan takaosan ansiosta oldenburginhevoset hyppäävät hyvin ja ovat taitavia kouluratsuja. Jalat ovat lyhyet ja vahvat, nivelet suuret ja etusäären ympärysmitta 23 cm. Kaviot ovat hyvälaatuiset. Liikkeet ovat tahdikkaat, joustavat ja suorat. Joillakin oldenburginhevosilla etujalkojen liikkeet ovat yhä vaunuhevosille tyypillisesti korkeat. Luonteeltaan oldenburginhevonen on kiltti ja tottelevainen.


title: Oldenburginhevonen

text: Kreivi Anton Günther von Oldenburg kehitti oldenburginhevosrodun jo 1600-luvulla. Rodun kantavanhemmat olivat friisiläishevosia, ja oldenburginhevonen jalostettiinkin alun perin raskaaksi vaunuhevoseksi. 1800-luvulla rakennetta alettiin keventää jalostamalla rotua muun muassa täysiveri- ja hannoverinhevosristeytyksillä. Syntynyt lämminverityyppisempi oldenburginhevonen soveltui työhön, ajoon ja armeijan käyttöön. Myöhemmin rakennetta on edelleen kevennetty muun muassa täysiveriristeytyksillä.


title: Oldenburginhevonen

text: Tunnettuja oldenburginhevosia ovat muiden muassa kouluratsut "Donnerhall", joka saksalaisen Karin Rehbeinin ratsastamana menestyi Euroopan- ja maailmanmestaruuskilpailuissa ja toimi myöhemmin siitosoriina, ja "Bonfire", joka hollantilaisen Anky van Grunsvenin ratsastamana saavutti muun muassa olympiakultaa ja maailmanmestaruuden sekä viisi maailmancupin finaalivoittoa.


title: Oldenburginhevonen

text: Oldenburginhevonen Hevosmaailma.netissä


title: Barbara Parkins

text: Barbara Parkins (s. 22. toukokuuta 1942 Vancouver, Brittiläinen Kolumbia) on kanadalainen televisio- ja elokuvanäyttelijä.


title: Barbara Parkins

text: Parkins oli 16-vuotias muuttaessaan Los Angelesiin, jossa hän pääsi Hollywoodiin ja sitä kautta aloitti näyttelijänuransa. Hänen aiempia töitään olivat olleet laulaminen ja tanssiminen yökerhoissa. Hän on esiintynyt muun muassa televisiosarjoissa "Lahjomattomat", "Perry Mason yllättää" ja "Peyton Place" sekä Jacqueline Susannin elokuvassa "Nukkelaakso". Hän oli mukana myös osittain Suomessa kuvatussa elokuvassa "Kremlin kirje" (1970).


title: Dion Phaneuf

text: Dion Phaneuf (s. 10. huhtikuuta 1985 Edmonton, Alberta, Kanada) on kanadalainen jääkiekkoilija sekä arvokisamitalisti. Hän edustaa NHL-joukkue Los Angeles Kingsiä. Phaneuf on pelipaikaltaan puolustaja.


title: Dion Phaneuf

text: Calgary Flames varasi Phaneufin NHL:ään ensimmäisellä kierroksella varausnumerolla 9, ja Phaneuf teki NHL-debyyttinsä kaudella 2005–2006 jonka jälkeen on yhtäjaksoisesti pelannut NHL:ssä. Tammikuussa 2010 hän siirtyi Toronto Maple Leafsiin, jonka kapteenina hän toimi kaudesta 2010–2011. Ottawa Senatorsiin hän siirtyi helmikuussa 2016.


title: Dion Phaneuf

text: Phaneuf on edustanut Kanadan jääkiekkomaajoukkuetta kolmissa MM-kilpailuissa ja on ollut voittamassa MM-kultaa kerran. Nuorten maajoukkueessa Phaneuf oli voittamassa MM-kultaa ja -hopeaa.


title: Dion Phaneuf

text: Red Deer Rebels varasi Phaneufin vuoden 2000 WHL:n Bantam Draftin kolmannella kierroksella. Hän liittyi Rebelsiin vuotta myöhemmin kaudelle 2001–2002 ja teki 67 ottelussa 17 tehopistettä. Pudotuspeleissä Rebels eteni aina loppuotteluun, mutta koki tappion Kootenay Icelle. Kaudella 2002–2003 Phaneuf paranteli otteitaan ja teki runkosarjassa 16 maalia ja yhteensä 30 tehopistettä. Rebels eteni toistamiseen finaaliin, mutta se hävisi tällä kertaa Kelowna Rocketsille. Phaneuf alkoi kuitenkin herättää kiinnostusta NHL:n pelaajatarkkailijoissa, ja häntä verrattiin esimerkiksi Stanley Cup -voittaja ja Hall of Fame -pelaaja Scott Stevensiin. Calgary Flames varasi hänet ensimmäisen kierroksen yhdeksännellä varausnumerolla .


title: Dion Phaneuf

text: Phaneuf kehittyi varauksensa jälkeen yhdeksi junioriliigojen lupaavimmista puolustajista, ja kaudella 2003–2004 hän teki 43 tehopistettä 62 ottelussa voittaen WHL:n parhaalle puolustajalle annettavan Bill Hunter Memorial Trophyn ja tullen valituksi sekä WHL:n itäisen konferenssin että Canadian Hockey Leaguen ensimmäiseen tähdistökentälliseen. Häntä pidettiin vahvasti ehdokkaana NHL-pelaajaksi jo seuraavaa kautta varten, mutta peruutti koko kauden ja Phaneuf jäi vielä vuodeksi WHL:ään. Kausi oli Phaneufille menestyksekäs, sillä hän uusi edellisen kautensa saavutukset, muun muassa valinnan WHL:n parhaaksi puolustajaksi.


title: Dion Phaneuf

text:
Phaneuf siirtyi Flamesin organisaatioon kaudelle 2005–2006 kirjoitettuaan uransa ensimmäisen ammattilaissopimuksen Flamesin kanssa syyskuussa 2004. Hän pelasi uransa ensimmäisen NHL-ottelun 5. lokakuuta 2005 Minnesota Wildia vastaan, ja avasi NHL-uransa pistetilin viisi päivää myöhemmin merkkauttaen tehopisteet 1+1=2 ottelussa Colorado Avalanchea vastaan. Marraskuussa hänet nimettiin NHL:n kuukauden parhaaksi tulokkaaksi johdettuaan NHL:n tulokaspuolustajia kuukauden aikana tehdyissä pisteissä (9) ja voittomaaleissa (2). Runkosarjakauden päätyttyä hänet nimettiin Sidney Crosbyn ja Aleksandr Ovetškinin ohella ehdokkaaksi NHL:n parhaalle tulokkaalle annettavaan Calder Memorial Trophyyn, mutta lopulta Ovetškin vei palkinnon nimiinsä. Phaneuf teki kaudella 49 tehopistettä, 20 maalia ja 29 syöttöpistettä, ja hänestä tuli Brian Leetchin ja Barry Beckin jälkeen kolmas vähintään 20 maalia NHL-tulokaskaudellaan tehnyt puolustaja. Samalla hän rikkoi aiemmin Gary Suterin tekemän Flamesin seuraennätyksen eniten maaleja tehneenä tulokaspuolustajana, sillä Suter oli aikanaan tehnyt kaksi maalia Phaneufia vähemmän.
Tammikuussa 2007 Phaneuf valittiin ensimmäistä kertaa un, jossa hän pelasi läntisen konferenssin joukkueessa. Tähdistöottelun taitokilpailussa hän otti osaa laukomiskilpailuun, mutta hävisi NHL:n kovimman laukojan tittelin Boston Bruinsin Zdeno Cháralle. Varsinaisessa ottelussa hän merkkautti tehopisteet 1+1=2, kun hänen edustamansa lännen joukkue peittosi idän joukkueen. Phaneuf teki runkosarjakaudella 2006–2007 yhteensä 50 tehopistettä, 17 maalia ja 33 syöttöpistettä. Helmikuussa 2008, kesken kauden 2007–2008, hän solmi Calgaryn kanssa kuuden vuoden mittaisen ja 39 miljoonan dollarin arvoisen jatkosopimuksen. Hän teki kaudella NHL-uransa piste-ennätyksen, 60 tehopistettä, tehtyään 17 maalia ja annettuaan 43 maalisyöttöä. Phaneuf valittiin kauden päätteeksi . Hän oli myös ehdolla parhaalle puolustajalle annettavan James Norris Memorial Trophyn saajaksi häviten kuitenkin Detroit Red Wingsin Nicklas Lidströmille. Tammikuussa 2008 hän pelasi toista vuotta peräkkäin NHL:n tähdistöottelussa ja äänestettiin ottelun avauskentälliseen.


title: Dion Phaneuf

text: NHL-kausi 2008–2009 oli Phaneufin osalta turhauttava. Hän pelasi pisteiden valossa uransa siihen asti huonoimman kauden tekemällä vain 11 maalia ja 47 tehopistettä runkosarjan 80 ottelussa, ja plus/miinus-tilastossa hän jäi 11 maalia miinuksen puolelle. Huonosti sujunut kausi korkeapalkkaiselta pelaajalta sai aikaan huhuja Phaneufin siirrosta. Huolimatta vaikeuksistaan Phaneuf pelasi keskimäärin 26 minuuttia ja 31 sekuntia ottelua kohden, mikä oli neljänneksi eniten koko liigassa. Kaudella hän kärsi myös lonkkavaivoista, eikä pudotuspeleissä osallistunut Chicago Blackhawksia vastaan käydyn ottelusarjan päätösotteluun kylkiluuvamman vuoksi.


title: Dion Phaneuf

text: Tammikuussa 2010, kesken kauden 2009–2010, Phaneuf siirtyi Calgary Flamesistä Toronto Maple Leafsiin pelaajakaupassa, jossa Maple Leafsiin siirtyivät hänen lisäkseen Fredrik Sjöström ja Keith Aulie. Flamesiin siirtyivät Niklas Hagman, Jamal Mayers, Matt Stajan ja Ian White.


title: Dion Phaneuf

text: Phaneuf teki ensiesiintymisensä Maple Leafsin paidassa 2. helmikuuta, ja sai joukkueestaan eniten peliaikaa. Avausottelussaan Torontossa hän myös tappeli ja tuli valituksi ottelun tähdistöön. Neljä päivää myöhemmin hän avasi Toronto-uran pistetilinsä merkkauttamalla syöttöpisteen ottelussa Ottawa Senatorsia vastaan, ja ensimmäisen maalinsa seuran paidassa hän teki New York Rangersin Henrik Lundqvistia vastaan 7. huhtikuuta. Hänellä oli vaikeuksia löytää pelinsä Torontossa, sillä hän pelasi 24 ottelua ilman maalia. Kesäkuussa 2010, ennen kautta 2010–2011, Phaneuf nimettiin Maple Leafsin kapteeniksi. Toronto oli ollut ilman kapteenia kesästä 2008, jolloin Mats Sundin jätti seuran.


title: Dion Phaneuf

text: Phaneuf teki Torontossa yksittäisellä kaudella parhaimmillaan 44 tehopistettä (12 maalia ja 32 syöttöpistettä kaudella 2011–2012), mutta ei yltänyt muilla kausilla lähelle parhaiden Calgaryn-vuosiensa tehoja. Hän teki Maple Leafsin kanssa joulukuussa 2013 pitkän, kauteen 2020–2021 kestävän jatkosopimuksen, mutta siirtyi jo helmikuussa 2016 Ottawa Senatorsiin osana isoa pelaajakauppaa. Senatorsiin siirtyivät Phaneufin lisäksi hyökkääjät Matt Frattin, Casey Bailey ja Ryan Rupert sekä puolustaja Cody Donaghey. Maple Leafsiin siirtyivät puolustaja Jared Cowen, hyökkääjät Milan Michálek, Colin Greening ja Tobias Lindberg sekä Senatorsin toisen kierroksen varausvuoro .


title: Dion Phaneuf

text: Kaudella 2017–2018 Phaneuf myytiin Nate Thompson kanssa Los Angeles Kingsiin vaihdossa Marián Gáboríkiin ja Nick Shoreen.


title: Dion Phaneuf

text: Phaneuf edusti Kanadaa kaksissa jääkiekon nuorten maailmanmestaruuskilpailuissa, 2004, jolloin hän oli voittamassa hopeaa, ja 2005, jolloin hän oli voittamassa kultaa. Hänet nimettiin molempina vuosina kilpailujen tähdistöön ja 2005 myös kilpailujen parhaaksi puolustajaksi. Vuonna 2007 Phaneuf pelasi ensimmäisen kerran aikuisten jääkiekon maailmanmestaruuskilpailuissa ja oli voittamassa maailmanmestaruutta. Hän on edustanut Kanadaa myös vuosien 2011 ja 2012 MM-kilpailuissa.


title: Dion Phaneuf

text: Phaneuf on naimisissa näyttelijä Elisha Cuthbertin kanssa. Pari avioitui heinäkuussa 2013.


title: Jacqueline Susann

text: Jacqueline Susann (20. elokuuta 1918 Philadelphia, Pennsylvania – 21. syyskuuta 1974 New York) oli yhdysvaltalainen kirjailija. Yksi hänen tunnetuimmista teoksistaan on romaani "Nukkelaakso", kirja joka mursi myyntiennätykset ja poiki vuonna 1967 samannimisen elokuvan ja lyhytikäisen TV-sarjan.


title: Dory Previn

text: Dorothy Veronica ”Dory” Previn (synt. "Langdon"; 22. lokakuuta 1925 – 14. helmikuuta 2012) oli yhdysvaltalainen laulaja-lauluntekijä ja runoilija.


title: Dory Previn

text: Previn sanoitti 1960-luvulla ja 1970-luvun alussa useita elokuvien tunnussäveliä, kuten elokuvan "Nukkelaakso" soundtrackin. Hän oli ensimmäisen miehensä André Previnin kanssa kahdesti Oscar-ehdokkaana elokuvasävellyksistään ja kerran Fred Karlinin kanssa. Previn julkaisi yhteensä seitsemän albumia. Hänen uransa jatkui 1980-luvulle. Previn kiersi Euroopassa ensimmäisen kerran vasta 1970-luvun lopussa voitettuaan lentopelkonsa.


title: Dory Previn

text: Previn oli naimisissa André Previnin kanssa 1959–1970. Hänen toinen miehensä oli Joby Baker.


title: K1 MBT

text: K1 MBT "(Type 88)" on Etelä-Korean armeijan käytössä oleva taistelupanssarivaunu, jonka on kehittänyt General Dynamics Land Systems Division. K1-taistelupanssarivaunu oli vastaus Etelä-Korean armeijan vaatimuksiin omasta taistelupanssarivaunusta. Ensimmäiset 2 prototyyppiä valmistettiin Yhdysvalloissa vuonna 1983 ja sarjatuotannosta vastasi Hyundai Precision Et Ind Co Ltd. 1000 K1-taistelupanssarivaunua on valmistettu.


title: K1 MBT

text: Myöhemmin vaunutyypistä tehtiin edellistä suuremman tykin saanut kehitysversio "K1A1". Vaunutyypeissä on joitain M1 Abrams -vaunujen suojauksiin ja ammunnanhallintaan liittyviä ominaisuuksia, ja näissä on NBC-suojaus ABC-aseita vastaan.


title: K1 MBT

text: Tämän panssarivaunuaseen seuraaja on K2 Black Panther, jonka pääase on sama kuin K1A1:ssa. Se on 120 mm sileäputkinen kanuuna.


title: K1 MBT

text:
Miehistö
Aseistus
Mitat
Taistelumassa
Telapaine
Nopeus
Toimintamatka
Panssarointi
Koneisto


title: Dead Man

text: Dead Man on Jim Jarmuschin ohjaama ja käsikirjoittama vuonna 1995 ilmestynyt lännenelokuva. Täysin mustavalkoisen elokuvan pääosia esittävät muun muassa Johnny Depp, Gary Farmer ja Robert Mitchum. Musiikin elokuvaan on tehnyt Neil Young. Elokuvassa on myös monia englanniksi kääntämättömiä lauseita ja vitsejä erilaisilla intiaaniheimokielillä.


title: Dead Man

text: Elokuvassa kirjanpitäjä William Blake (Johnny Depp) matkaa Machine-nimiseen kylään etsimään töitä. Kylässä hän sotkeutuu murhaan, ja tulee myös itse ammutuksi. Blake lähtee pakomatkalle, ja saa matkakumppanikseen intiaani Nobodyn, joka uskoo Blaken olevan kuuluisa runoilija William Blake.


title: Kona

text: Kona viittaa muun muassa seuraaviin asioihin:


title: Claudio Arrau

text: Claudio Arrau León (6. helmikuuta 1903 – 9. kesäkuuta 1991) oli chileläis-yhdysvaltalainen pianisti. Hänen repertuaarinsa ulottui barokkimusiikista 1900-luvun teoksiin. Hän toimi muun muassa Philip Lorenzin ja Garrick Ohlssonin opettajana.


title: Claudio Arrau

text: Arrau syntyi Chillánissa silmälääkäri Carlos Arraun ja Lucrecia Leónin pojaksi. Hän antoi ensimmäisen konserttinsa 5-vuotiaana. 7-vuotiaana hän pääsi saamiensa apurahojen turvin opiskelemaan Saksaan Martin Krausen johdolla. 12-vuotiaana Arrau soitti Franz Lisztin "Transkendentaaliset etydit", joita pidetään monesti yhtenä teknisesti hankalimmista pianolle sävelletyistä sarjoista. Vuonna 1937 hän meni naimisiin mezzosopraano Ruth Schneiderin kanssa. Pari sai kolme lasta. Helmikuussa 1979 Arrausta tuli Yhdysvaltain kansalainen. Hän kuoli Mürzzuschlagissa, Itävallassa vuonna 1991.


title: Claudio Arrau

text: Arrau levytti Robert Schumannin koko pianomusiikkituotannon. Sen lisäksi hänet tunnetaan muun muassa Beethovenin, Mozartin, Brahmsin, Lisztin ja Debussyn teosten tulkinnoistaan.


title: Suojakaasu

text: Suojakaasua käytetään suojaamaan materiaalia ilmakehän kaasujen vaikutukselta. Suojakaasuja käytetään muun muassa elintarviketeollisuudessa ja hitsauksessa. Myös esimerkiksi hehku- ja halogeenilampun kuvun sisällä on suojakaasua pidentämässä hehkulangan käyttöikää.


title: Suojakaasu

text: Elintarvikkeita pakataan suojakaasuun, jotta ne säilyisivät pidempään. Suojakaasupakkaamisen () tehtävä on ehkäistä bakteerien kasvua sekä hidastaa tai estää entsymaatiset reaktiot, jotka voivat muuttaa elintarvikkeen aistittavia ominaisuuksia. Suojakaasun käytöllä kemiallisten säilöntä- ja lisäaineiden määrää tuotteissa voidaan vähentää. Elintarvikkeiden suojakaasuina käytettään ilmakehästä löytyviä kaasuja: typpeä, happea ja hiilidioksidia tai näiden seoksia. Eri elintarvikkeille on erilaiset kaasuseokset. Useimmiten suojakaasun halutaan syrjäyttävän hapen ja estävän näin erilaiset hapettumisreaktiot, mutta esimerkiksi naudan jauhelihan suojakaasuna käytetään juuri happea, jotta lihan punainen väri säilyy. Suurpakkauksiin voidaan lisätä säilyvyyden pidentämiseksi runsaasti hiilidioksidia.


title: Suojakaasu

text: Suojakaasuja voidaan käyttää vain pakkauksiin, joiden materiaali ei läpäise kaasuja ja jotka voidaan sulkea tiiviisti. Kun pakkaus avataan tai se rikkoutuu, suojakaasu poistuu ja sen teho lakkaa. Elintarvikkeiden pakkausmerkinnöillä ilmoitetut säilyvyysajat (”parasta ennen”, ”viimeinen käyttöpäivä” ym.) on laskettu oikein varastoiduille ehjille pakkauksille.


title: Suojakaasu

text: Joissakin elintarvikepakkauksissa, kuten sipsipusseissa, käytetään suojakaasua myös pullistamaan pakkausta ja tekemään siitä näin paremmin iskuja kestävän.


title: Suojakaasu

text: Kuuma metalli hapettuu reagoidessaan ilmassa olevan hapen kanssa, samaten sulaan metalliin seostuu happea. Reaktio estetään syrjäyttämällä happi inertillä tai pelkistävällä kaasulla.


title: Suojakaasu

text: Hitsauksessa suojakaasua käytetään, jotta sula metalli ei palaisi ilman hapessa. Suojakaasu estää myös ilmassa olevan hapen (O) muuttumisen otsoniksi (O) valokaarihitsauksessa. Suojakaasuina käytetään jotain inerttiä ja sähköä johtavaa kaasua, yleensä hiilidioksidia, argonia tai heliumia sekä näiden seoksia.


title: Suojakaasu

text: Valussa sula metalli voidaan peitostaa hiutalegrafiitilla tai puuhiilellä, jotka palaessaan muodostavat metallin päälle hiilimonoksidi ja -dioksidikaasukerroksen.


title: Launo

text: Launo on suomalainen miehen etunimi.


title: Launo

text: Launon nimipäivä on 7. heinäkuuta. Silloin on myös Klaun nimipäivä.


title: Launo

text: Launo on todennäköisesti muunnelma nimestä Klaus, mutta sitä on arveltu myös Laurentius-nimen vastineeksi.


title: Launo

text: Launo ei ole kovin yleinen nimi. Launoiksi on vuoden 2009 loppuun mennessä nimetty Suomessa lapsia noin 130, joista 2000-luvulla syntyneitä 7.


title: Makan

text:
Makan oli luultavasti nykyisessä Omanissa sijainnut
vanhan ajan maa, josta tuotiin laivoilla kuparia ja mustaa dioriittia Mesopotamiaan. Kuparikaupan suurin kukoistus oli noin 2300-1800 eaa.


title: Makan

text:
Luultavasti Pohjois-Omanissa lähellä Hormuzinsalmea sijainneesta Makanista käytettiin myös nimiä Maga ja Makkan. Osa Makania on saattanut olla Omania vastapäätä vanhassa Persian provinssissa Maka. Orjat louhivat kaivoksissa tuottaen alueen ylimystölle kauppatavaraa.
Makan mainitaan noin 2300 eaa. Sumerin alueen akkadilaisissa teksteissä. Lagašin alueen kuningas Gudea hanki Makanista dioriittia. Makan kävi kauppaa myös uussumerilaisen Urin kolmannen dynastian kanssa. Luultavasti kauppa jatkui ainakin vuoteen 1300 eaa., mutta heikenneenä 1800 eaa. tapahtuneen Induskulttuurin romahduksen jälkeen.


title: Makan

text: Yleensä Makanina pidetään Omanin pohjoisosassa ja Arabiemiirikuntien liiton itäosissa lähellä Hormuzinsalmea olevaa aluetta, jolta on löydetty muinaisia raunioita. Makaniin saattoi kuulua myös Iranin rannikolla olevat vastapäiset ja lähiosat. Toiset tutkijat ovat ajatelleen Makanin olleen Afrikassa Nubiaan ja Sudaniin sekä Iraniin ja Pakistanin. Joka tapauksessa Omanin pohjoisosan rannikolla Ras al Haddin niemestä Dubaihin Jabal al Akhdarin vuorten pohjoispuolella ja rinteillä oli muinaisia asutuksia, joihin liittyi kuparikaivostoimintaa, jossa orjat louhivat metallia ylimystön rikastuttamiseksi. Eräs vuori on louhittu pois, pelkkä suuaukko jäänyt jäljelle. Noin 2450 eaa. Lagašin Ur-nanshe mainitsee Makanin kuparin.


title: Makan

text: Noin 2269–2255 Mesopotamian Akkadin hallitsija Manishtusu lähetti Makaniin joukkoja, samoin Naram-Sin 2254–2218 luultavasti turvatakseen kuparikaupan. Kauppateiden turvaaminen oli luultavasti tärkein Akkadin laajenemissotien syy. Lagašin Gudea haetutti kuparia ja dioriittia Makanista.


title: Makan

text: Virallisesti Makan on Umm-an-narin kulttuuri 2700–2000 eaa. itäisessä Arabiemiirikuntien liitossa ja Pohjois-Omanissa Batinahin alueella Omanin rannikolla. Omanista on löydetty muun muassa kivinen minizikkurrat, pieni porraspyramidi, jollaiset ovat Mesopotamialle tyypillisiä. Makanin kulttuuria on tutkinut muun muassa arkeologi Geoffrey Bibby. Alueella on ollut toimintaa ainakin 6000 eaa. päätellen leiritulien jäänteistä. Maskatin läheltä löydetty kalastajakylä oli Ras al Hamra oli perustettu 5000 eaa. 4500 eaa. Pohjois-Omanissa alettiin tuottaa omaa keramiikkaa.


title: Makan

text: Keskisellä ja/tai myöhäisellä Ubaid-kaudella alueella kävi mesopotamialaisia. Noin 2500–2000 eaa. on löydetty mm keramiikkaa ja silloin oli laajaa kuparilouhintaa esimerkiksi sisämaan Maysarin keidaskylän lähellä. 2500–1500/1300 eaa. käytettiin Shisurin linnoitusta Dhofarin alueella. Rannikon Ras-al-Jinziä asuttiin 2300–1210 eaa. Indus-sinetti on löydetty Ras al-Junayzista. Koko Omanin alueen kuparituottotoiminta oli huipussaan noin 2200–1900 eaa., jolloin tuotettiin 2000–4000 tonnia kuparia. Yksi laiva kykeni kuljettamaan 20 tonnia. Kuparikauppa heikkeni Induskulttuurin romahdettua. Wadi Suqin varhainen 2000–1600 ja myöhäinen kausi 1600–1300 merkitsivät siirtymäkautta 1300–300 eaa. rautakauteen.


title: Centre-Est

text:
Centre-Est on hallintoalue Burkina Fasossa. Sen pääkaupunki on Tenkodogo. Vuoden 2006 väestönlaskennan mukaan alueella on 1 132 016 asukasta.
Sen pinta-ala on 14 656 tai 14 710 neliökilometriä.


title: Centre-Est

text: Vuonna 2001 perustettu alue käsittää 6,7 prosenttia Burkina Fason pinta-alasta. Se rajoittuu lännessä Centre-Sudin ja Plateau-Centralin, pohjoisessa Centre-Nordin ja idässä Estin alueisiin sekä etelässä Togoon ja Ghanaan.


title: Centre-Est

text: Maisemaa leimaavat ylängöt, tasangot ja alangot. Jokia ovat Nakambé eli Valkoinen-Volta, Nazinon eli Punainen-Volta, Noaho, Oualé ja Nigerin vesistöön kuuluva Sirba. Alueella sijaitsee Bagrén tekojärvi vesivoimaloineen. Hyötykaivannaisiin kuuluvat kupari, kulta, mangaani, lyijy, kyaniitti, talkki, arseeni ja grafiitti.


title: Centre-Est

text: Ilmasto on pohjoisessa sudanilais-sahelilainen ja etelässä sudanilainen. Vuotuinen sademäärä on 750–1000 millimetriä. Lämpötilat vaihtelevat 22 ja 32 asteen välillä.


title: Centre-Est

text: Kasvillisuus on pensas- ja metsäsavannia ja galleriametsiä. Alueella sijaitsevat Ouilingorén, Sitengan ja Yakalan metsäalueet, joiden yhteispinta-ala on 2 440 hehtaaria.


title: Centre-Est

text: Alueeseen kuuluu kolme provinssia, 30 departementtia, kuusi kaupunkikuntaa, 24 maalaiskuntaa ja 676 kylää. Provinssit ovat Boulgou, Koulpélogo ja Kouritenga. Kaupunkeja ovat niiden keskuspaikat Tenkodogo, Ouargaye ja Koupéla sekä Bittou, Garango ja Pouytenga.


title: Centre-Est

text: Alueella asuu 8,1 prosenttia Burkina Fason väestöstä. Kaupunkiväestön osuus on 17,5 prosenttia (koko maassa 22,7 %).


title: Centre-Est

text: Asukkaat ovat etupäässä bisoja, moseja, fulbeja ja kusaseja. Lisäksi on jonkin verran djulia ja gurmia. Puhutuimmat kielet ovat moore (45,1 %), bisa (32,4 %), fulani (7,3 %) ja kusasi (1,2 %). Moorea puhutaan varsinkin kaupungeissa (67,5 %). Muslimeja on 71,4, katolisia 21,2, animisteja 5,0 ja protestantteja 1,8 prosenttia.


title: Centre-Est

text: Alueen läpi kulkevat Ouagadougousta Niameyhin ja Togoon johtavat maantiet. Tenkodogosta on 185 kilometriä Ouagadougouun.


title: Centre-Est

text: Väestöstä lähes 90 prosenttia harjoittaa maanviljelyä ja karjanhoitoa. Tärkeimmät viljelykasvit ovat hirssi, durra, maissi, riisi ja maapähkinä. Alue on Burkina Fason toiseksi suurin riisin tuottaja. Muita elinkeinoja ovat kaupankäynti, käsityöammatit ja kullankaivu. Provinssien pääkaupungit ovat tärkeitä rajakaupan keskuksia. Teollisuutta on hyvin vähän.


title: Centre-Est

text: Matkailunähtävyyksiä ovat mosihallitsija Zoungranan hauta Komtoègassa, Boulgoun ja Gourgoun kukkulat, Kulbaléjoki sekä alueen kansanjuhlat. Majoituspalveluja on kehitetty varsinkin Boulgoun provinssissa.


title: Hyvinvointi

text: Hyvinvointi viittaa yleiskielessä vaurauteen ja hyvään terveydentilaan. Yhteiskunnallisena käsitteenä hyvinvoinnille on erilaisia määritelmiä ja mittareita. Hyvinvointi on subjektiivinen konsepti, eli henkilökohtaisesti koettu kokemus voinnista.


title: Hyvinvointi

text: Hyvinvointi koostuu useista tekijöistä, sekä mitattavista asioista että yksilökohtaisista arvostuksista ja tuntemuksista. Mitattaviksi hyvinvoinnin osatekijöiksi luetaan yleensä terveys, elinolot ja toimeentulo. Elinolojen käsitteellä voidaan kuvata hyvinvoinnin aineellista pohjaa. Yksilöllisiksi hyvinvoinnin osatekijöiksi luetaan taas sosiaaliset suhteet, itsensä toteuttaminen ja onnellisuus. Nämä hyvinvoinnin eri osatekijät tukevat yleensä toinen toistaan.


title: Hyvinvointi

text: Julkisen vallan pyrkimyksiä edistää väestön hyvinvointia kutsutaan usein hyvinvointipolitiikaksi. Kuitenkin periaatteessa kaikki politiikan osa-alueet vaikuttavat väestön hyvinvointiin. Hyvinvointipolitiikan määrittely ja erottaminen muusta politiikasta on siten vaikeaa. Tämän vuoksi hyvinvointipolitiikan käsitettä käytetään usein myös suppeammin sosiaali- ja terveyspolitiikan synonyymina. Julkisen vallan keinot hyvinvoinnin edistämisessä ovat kuitenkin rajalliset sen suhteen, kuinka perheet ja lähiyhteisöt omissa oloissaan toimivat hyvinvointinsa tuottamiseksi.


title: Hyvinvointi

text: Hyvinvointitutkimus tuottaa tietoa hyvinvoinnista ja yhteiskunnallisista ongelmista. Tämän tiedon avulla voidaan poliittisesti arvioida hyvinvointipalvelujen ja tulonsiirtojen vaikuttavuutta. Vaikuttavuudella tarkoitetaan sitä, kuinka panoksilla saadut tuotokset vastaavat asetettuja tavoitteita. Hyvinvointipolitiikan tai yksittäisen ohjelman tai toimen vaikuttavuutta voidaan arvioida vertailevalla tutkimuksella, toistomittauksella ennen tai jälkeen toimen tai mallintamalla. Usein ainoa keino on kuitenkin joko vertaileva tutkimus tai ennen ja jälkeen arviointi. Vertailujen ongelmana on, että eri tekijöiden suhteellisen merkityksen osoittaminen ilmiöiden kehityksessä on vaikeaa.


title: Hyvinvointi

text: Hyvinvointipolitiikan arvioinnissa hyödynnetään erilaisia osoittimia. Tyypillisesti käytetyt mittarit ovat kuvanneet määrällisesti mitattavia voimavaroja kuten tuloja.


title: Hyvinvointi

text: Keskeinen hyvinvoinnin arviointiin käytetty mittari bruttokansantuote asukasta kohti on osoittautunut huonoksi mittariksi, kun väestön elintaso ylittää tietyn rajan. Easterlinin paradoksilla viitataan havaintoon, että väestön tyytyväisyys elämään ei enää parane maan vaurastumisen mukana sen jälkeen, kun elintaso ylittää perustavat tarpeet. Elintason kasvamisen sijaan ihmisten tyytyväisyys vauraissa teollisuusmaissa liittyy sellaisiin tekijöihin kuin ihmissuhteet, oikeudenmukaisuus yhteisössä ja mielekäs tekeminen. Suomessa kansalaisten tyytyväisyys elämäänsä on pysyi samalla tasolla vuosina 1966–2006, vaikka bruttokansantuote asukasta kohden kasvoi samalla ajanjaksolla kolminkertaiseksi. Esimerkiksi Yhdistyneiden kansakuntien Inhimillisen kehityksen indeksi on mittari, joka kuvaa yhteiskunnan hyvinvointia bruttokansantuotetta paremmin.


title: Hyvinvointi

text: Tutkijoiden mielestä ympäristöpolitiikan, asuntopolitiikan ja tasa-arvopolitiikan merkitys hyvinvoinnin tuottajina kasvaa Muun muassa Anthony Giddens on hahmotellut mallia jälkiteollisesta hyvinvointipolitiikasta, jonka tavoitteena on puutteen poistamisen sijasta yhteiskunnallisen oikeudenmukaisuuden toteutuminen.


title: Hyvinvointi

text: Joidenkin mielestä tuloerojen tulisi olla suuret, jotta talouteen syntyisi kannustimia ja ostovoimaa palveluille. Monien mielestä tuloerojen kasvu ei ole ongelma niin kauan kuin köyhienkin reaalitulot kasvavat. Arvostelijoiden mielestä taas suuret tuloerot liittyvät mahdollisuuksien epätasa-arvoon. Suurten tuloerojen yhteiskunnassa sosiaalinen liikkuvuus vaatii ”pidemmän matkan” yhteisöllisesti ja kulttuurisesti. Tällöin yhteiskunnallisen aseman periytyvyys on voimakasta. Mahdollisuudet paremman elintason tavoitteluun ovat epätasaisesti jakautuneet.


title: Hyvinvointi

text: Gini-kerroin on yleisesti käytetty tuloeroja kuvaava mittari. Mitä suuremman arvon gini-kerroin saa, sitä epätasaisempi tulonjako yhteiskunnassa on. Gini-kerroin on pienten tuloerojen maissa kuten Pohjoismaissa 20–30 prosenttia ja keskisuurten tuloerojen maissa kuten Yhdysvalloissa 30–40 prosenttia. Hyvin suurten tuloerojen maissa Gini-kerroin on yli 50 prosenttia.


title: Hyvinvointi

text: Sosiaaliset tulonsiirrot ja progressiivinen verotus tasaavat tuloeroja ansio- ja pääomatuloissa. Ilman tulonsiirtoja ja progressiivista verotusta tuloerojen Gini-kerroin olisi ollut Suomessa 46 prosenttia 26,5 prosentin sijasta.


title: Hyvinvointi

text: Elämänlaatu kuvaa ihmisen kokemaa terveydellistä, psyykkistä, sosiaalista ja elinympäristöön liittyvää tyytyväisyyttä suhteessa hänen tarpeisiinsa. Koettu terveydentila on myös henkilökohtainen kokemus omasta fyysisistä, psyykkisistä ja sosiaalisista voimavaroista suhteessa päivittäisten tehtävien ja elämän asettamiin vaatimuksiin. Toinen läheinen sukulaistermi koetulle terveydentilalle on toimintakyky.


title: Hyvinvointi

text: Elämänlaatua voidaan mitata usealla eri mittarilla, kuten 15D, SF-36, EQ-5D, WHO-QOL-100 ja WHO-QOL-Bref. Usein terveystaloustieteessä puhutaan käsitteestä QALY (Quality adjusted life Years), eli laatupainotetuista elinvuosista, joiden perusteella esim. lääkehoitojen kustannus-vaikuttavuutta mitataan.


title: Hyvinvointi

text:
Elämänlaadun mittareista voidaan mainita Maailman terveysjärjestön WHO:n kehittämä WHO-QOL-100 -mittari, jossa elämänlaatu jaotellaan seuraavasti
kuuteen eri elämänlaadun ulottuvuuteen:


title: Hyvinvointi

text:
1. Fyysinen terveydentila (esim. energisyys, kipu, unenlaatu)
2. Psykologinen terveydentila (esim. ajattelu, oppiminen, keskittyminen, tunteet)
3. Toimintakyky (liikuntakyky, päivittäiset toiminnot, työkyky)
4. Sosiaaliset suhteet (parisuhde, ystävyyssuhteet, seksuaalisuus, lähiympäristön tuki)
5. Ympäristö (ansiotulot, palvelujen toimivuus, harrastusmahdollisuudet, kotiolot)
6. Arvot (uskonnollisuus, asenteet, maailmankuva)


title: Hyvinvointi

text:
Lähde:
http://depts.washington.edu/yqol/docs/WHOQOL_Info.pdf


title: Hyvinvointi

text: Suomessa sosiaali- ja terveyspolitiikka kattaa 2000-luvulla noin puolet julkisista menoista. Tämä tarkoittaa noin 40 miljardia euroa vuodessa. Sosiaalimenojen osuus bruttokansantuotteesta on EU-maiden keskitasoa.


title: Hyvinvointi

text: Hallitukset arvioivat oman hallitusohjelmansa ja sen politiikkaohjelmien toteutumista hallituskauden lopussa julkaistavissa seurantaraporteissa. Sosiaali- ja terveysministeriö julkaisee vuosittain Sosiaaliturvan suunta -raportin, jossa arvioidaan sosiaali- ja terveyspoliittisten tavoitteiden saavuttamista.


title: Hyvinvointi

text: Väestön hyvinvointia ja elämänlaatua koskevissa kansainvälisissä vertailuissa Suomi ei sijoitu yhtä hyvin kuin muut Pohjoismaat. Keskeisiä yleisen tason selittäjiä tälle ovat luultavasti Suomen myöhäinen teollistuminen ja 1990-luvun syvä taloudellinen lama.


title: Hyvinvointi

text: 2000-luvulla väestöryhmittäiset erot ihmisten hyvinvoinnissa ovat kasvaneet. Työttömyys on korkealla tasolla, väestöryhmien terveyserot ovat suuret ja tuloerot ovat kasvaneet. Työelämän vaatimukset ovat kasvaneet, minkä vuoksi osa väestöstä on syrjäytynyt pysyvästi työmarkkinoilta.


title: Hyvinvointi

text: Nykyajan yhteiskunnallisia ongelmia ovat suhteellinen köyhyys ja syrjäytyminen. Yhteiskunnan monimutkaistuessa ovat kasvaneet myös vaatimukset siitä, mitä ja kuinka paljon voimavaroja yhteiskunnassa selviytymiseen tarvitaan. Hyvinvointivaltion niin sanotun jakaumatavoitteen eli väestöryhmien välisten hyvinvointierojen tasoittamisen on nähty epäonnistuneen Terveyden ja työllisyyden osoittimilla tarkasteltuna Suomi on 2000-luvulla sijoittunut alemmalle tasolle muiden teollisuusmaiden joukossa.


title: Hyvinvointi

text: Tutkimusten mukaan kansalaiset haluavat säilyttää sosiaaliturvan tason tai kasvattaa sitä. Väestön ikääntyminen ja työttömyys ovat kuitenkin haaste julkisen talouden kestävyydelle. Sukulaisten ja naapurien huolenpito, auttaminen ja taloudellinen tuki ovat tutkimuksen mukaan edelleen suomalaisilla merkittävässä asemassa.


title: Hyvinvointi

text: Arvostelijoiden mielestä hallitukset näyttävät olevan haluttomia tai kyvyttömiä estämään eriarvoisuuden kasvua. Raija Julkusen mukaan toteutettu vero- ja sosiaaliturvapolitiikka on lisännyt tuloeroja. Tulonsiirtojen reaalitaso on jäänyt jälkeen keskimääräisestä ansiotasosta. Verotuksen progressio on lieventynyt, ennen kaikkea eriytetyn ansio- ja pääomatulojen verotuksen myötä. Kun pääomatulojen määrä kasvaa suhteessa ansiotuloihin, verotuksen progressio heikkenee ja sitä kautta myös verotuksen tuloeroja tasaava vaikutus.


title: Hyvinvointi

text: Vertailtaessa väestön terveyden tasoa muihin teollisuusmaihin ongelmiksi nousevat elinajanodote ja kuolleisuuserot. Itsemurhien määrä on Suomessa korkeampi. Sukupuolten ero eliniän odotteessa on suuri. Ihmisten omakohtainen arvio terveytensä tilasta eli niin sanottu koettu terveys on pysynyt samana 1990-luvun alusta saakka, vaikka yleinen tulotaso ja varallisuus ovat kasvaneet. Kansanterveyden suurimpina uhkina on nähty väestön ylipainoisuuden nousu, vähäinen liikunta ja kasvanut alkoholin kulutus. Perusterveydenhuoltopalvelut kohdistuvat yhä enemmän työterveyspalvelujen kautta hyvässä työmarkkina-asemassa oleville.


title: Hyvinvointi

text: Alkoholin kulutuksen kasvusta seuranneet haitat näkyvät ennen kaikkea vähävaraisten suurkuluttajien keskuudessa. Tyttöjen alkoholinkäyttö on kasvanut. Kansalaisten keskuudessa on nähty halua entistä kireämpään alkoholipolitiikkaan.


title: Hyvinvointi

text: Palveluelinkeinoista toimeentulonsa saavien osuus on Suomessa lähes 70 prosenttia. Väestö pakkautuu kasvukeskuksiin ja palvelut vähenevät tyhjenevillä haja-asutusalueilla. Kaupungistumisen ongelmia ovat asumisen kallistuminen, työmatkojen pidentyminen, lähiyhteisöjen avun puute ja yksinäisyys. Asunnottomista yli puolet on pääkaupunkiseudulla.


title: Hyvinvointi

text:
Opiskelijoilla on runsaasti toimeentulo-ongelmia Kansainvälisesti katsoen Suomessa muutetaan pois kotoa varsin nuorena, ja usein muutetaan asumaan yksin. Nuoret aikuiset ovat kärsineet työmarkkinoiden epävakaistumisesta. Työsuhteen määräaikaisuus on tutkimuksen mukaan nuorilla aikuisilla yhteydessä hyvinvoinnin vajeisiin. Lastenhankintaa saatetaan siirtää siihen asti, kunnes ainakin jompikumpi puolisoista saa vakituisen työn. Tästä on tullut entistä vaikeampaa nuorten aikuisten työmarkkinatilanteessa. Työuransa aloittajan pitää varautua tilanteeseen, jossa työura koostuu lyhytaikaisista työsuhteista ja ammatinvaihdoksista.
Koulutustason noususta huolimatta liki kymmenen prosenttia nuorista jää pelkän peruskoulutuksen varaan. Sukupuolten palkkaero on Suomessa pieni.


title: Hyvinvointi

text: Lapsiperheiden hyvinvoinnin erityisiä haasteita ovat tutkijoiden mukaan parisuhdeongelmat ja ansiotyön kuormittavuus. Tutkijoiden mukaan lapsiperheiden peruspalvelut ovat rapautuneet. Neuvolatyön, koulu- ja opiskelijaterveydenhuollon, oppilashuollon sekä perhe- ja kasvatusneuvoloiden voimavarat ovat enintään samalla tasolla kuin ennen 1990-luvun lamaa.


title: Hyvinvointi

text: Stakesin vuoden 2006 tutkimuksen mukaan ihmisten tyytyväisyyttä elämään ruokkivat terveys, ihmissuhteet ja stressittömyys. Elämäänsä tyytymättömimpiä olivat pienituloiset, työttömät ja yhden hengen taloudet. Yksinäisyyttä ruokkivat pienituloisuus ja yhden hengen taloudet. Miehillä perheytyminen lisäsi tyytyväisyyttä elämään. Naisilla vasta perheen pienet lapset edistivät sitä merkittävästi.


title: Hyvinvointi

text: Vuonna 2006 tehtyjen kyselyjen mukaan suomalaisten vakavimmat huolenaiheet ovat työttömyys, alkoholismi, huumeet ja rikollisuus. Suurimmat maailmanlaajuiset huolenaiheet olivat ympäristön tila, luonnonvarojen käyttö, ydinaseet ja kansainvälinen terrorismi.


title: Hyvinvointi

text: Suomalaiset kokevat elämänlaatunsa voittopuolisesti hyväksi aina myöhäiseen ikään saakka, mutta terveys ja sosioekonomiset tekijät määrittävät kokemusta suuresti. Riski heikentyneeseen elämänlaatuun on suurin työttömillä ja vähän koulutetuilla nuorilla, ja 80 vuotta täyttäneillä leskinaisilla. Heikko fyysinen ja psyykkinen terveys sekä sosiaalisten suhteiden ohuus vähentävät elämänlaatua kaikenikäisillä, ja erityisesti työkyvyttömyyseläkkeellä olevilla ja ns. ”kolmatta ikäänsä” elävillä eli 60-79 –vuotiailla. Turvattu työpaikka, kolmen tai useamman hengen kotitalous, hyvät sosiaaliset suhteet ja hyvä terveys sekä riittävä toimeentulo lisäävät elämänlaatua. Onnistunut työ- ja eläkepolitiikka, nuorten syrjäytymisen ehkäiseminen ja nuorisotyöttömyyden poistaminen, hyvin toimivat terveyspalvelut sekä 80 vuotta täyttäneiden avun saannin turvaaminen ovat elämänlaadun näkökulmasta niitä tavoitteita, joihin valtakunnan politiikassa tulisi pyrkiä.


title: Hyvinvointi

text: Työelämään osallistumisen merkitys, paitsi suomalaisten työikäisten toimeentulolle, niin myös elämänlaadulle näyttää tämän analyysin perusteella aivan keskeiseltä. Riittävä toimeentulo ja tulojen kasvu suojaa heikolta fyysiseltä elämänlaadulta, mikä sopii hyvin yhteen sen kanssa, että aiemmissa tutkimuksissa mm. kuolleisuuserojen on havaittu korreloivan voimakkaasti tuloerojen kanssa . Tulokset sopivat hyvin yhteen myös aiemman tutkimuksen kanssa myös siinä, että huonoksi koettu terveys aiheuttaa työttömyys- ja eläkeriskin kasvua . Terveystaloustieteellisen kirjallisuuden perusteella tuloerojen voimakas kasvu liittyy kiinteästi hyvinvointierojen kasvuun.


title: Hyvinvointi

text:
Suomalaisten hyvinvointi 2010-tutkimuksessa saatiin uutta tutkimustietoa elämänlaatuun yhteydessä olevista sosio-ekonomisista tekijöistä. Elämänlaatu on tyypillisesti korkein 25-59 –vuotiailla, työssäkäyvillä, perheellisillä ja 3-4 hengen talouksissa elävillä henkilöillä, jotka kokevat taloudellisen tilanteensa hyväksi ja terveytensä erittäin hyväksi. Heikon elämänlaadun ryhmässä on puolestaan paljon nuoria työttömiä, eläkeläisiä tai yksineläviä iäkkäitä henkilöitä. Työttömyys, työkyvyttömyys, heikko toimeentulo ja yksinäisyys ovat merkittävimmät elämänlaadun riskitekijät.THL -internet
http://groups.stakes.fi/HYRY/FI/Hypa/index.htm
http://www.thl.fi/thl-client/pdfs/8cec7cec-5cf3-4209-ba7a-0334ecdb6e1d


title: Hyvinvointi

text:
World health organization (WHO) - internet
http://depts.washington.edu/yqol/docs/WHOQOL_Info.pdf
http://www.who.int/mental_health/who_qol_field_trial_1995.pdf


title: Jeremy Roenick

text: Jeremy Shaffer Roenick (s. 17. tammikuuta 1970 Boston, Massachusetts, Yhdysvallat) on yhdysvaltalainen NHL:ssä pitkän uran tehnyt jääkiekkoilija. Parhaimmillaan keskushyökkääjänä pelaava Roenick oli Chicago Blackhawksin riveissä 1990-luvun alussa, jolloin amerikkalaissentteri ylitti kolmasti sadan runkosarjatehopisteen rajan.


title: Jeremy Roenick

text: Roenick on pelanut yhteensä 1363 NHL-ottelua, tehnyt yhteensä 513 maalia, syöttänyt yhteensä 703 ja kerännyt tehopisteitä 1216 kappaletta. Häntä pidetään yhtenä parhaista pelaajista, jotka eivät ole voittaneet Stanley Cupia. Roenick pelasi yhden kerran Stanley Cupin finaaleissa kaudella 1991–92, jolloin Chicago hävisi Pittsburgh Penguinsille.


title: Jeremy Roenick

text: Chicago Blackhawks varasi Roenickin ensimmäisen kierroksen kahdeksantena vuoden 1988 varauskierroksella. Roenick aloitti NHL:ssä kautena 1988–1989 Chicagossa ja pelasi siellä kauteen 1995–1996. Seuraavalla kaudella (1997–1998) Roenick siirtyi Phoenix Coyotesiin ja pelasi siellä kauteen 2000–2001 ja sieltä hän siirtyi Philadelphia Flyersiin. Flyersissä Roenick ei ollut entisensä. Työsulun jälkeen Roenick siirtyi Los Angeles Kingsiin kun Flyers vahvisti itseään ostamalla esimerkiksi Peter Forsbergin Colorado Avalanchesta. Kaudeksi 2006–2007 hän palasi Coyotesiin.


title: Jeremy Roenick

text: Roenick pelasi viimeiset kaksi kauttaan San Jose Sharksissa ja ilmoitti uransa lopettamisesta 4. elokuuta 2009.


title: Uima-allas

text: Uima-allas on vedellä täytetty allas, joka on tarkoitettu uimista varten.


title: Uima-allas

text: Jo antiikin ajalla kreikkalaiset ja roomalaiset rakensivat uima-altaita urheilijoiden ja sotilaiden harjoittelua, mutta myös erilaisia vedessä pelattavia pelejä varten. Rooman keisareilla oli omat henkilökohtaiset uima-altaansa, joissa oli myös kaloja.


title: Uima-allas

text: Kansainvälisen uintiliiton FINAn sääntöjen mukaan uima-altaan tulee olla 25 tai 50 metriä pitkä ja syvyydeltään vähintään 1,35 metriä. Kilpailuja järjestetään erikseen lyhyellä ja pitkällä radalla. Olympialaisissa ja pitkän radan MM-kisoissa altaan pitää olla 50 metriä pitkä jaettuna 2,5 metrin leveisiin ratoihin, joista kahta reunimmaista ei käytetä. Veden lämpötilan pitää olla 25—28 celsiusastetta, valaistuksen vähintään 1 500 luxia ja syvyyden vähintään 2 m. Myös rataköysien värityksistä ja merkkilippujen paikoista on omat määräyksensä.


title: Uima-allas

text: Poreallas on allas, jossa putkia pitkin vedenpinnan alapuolelle pumpataan ilmaa, mikä saa veden poreilemaan. Tavallisesti porealtaissa istutaan vedenpinnan alapuolella olevalla penkillä. Usein käytössä on myös erilaisia hierovia vesisuihkuja. Porealtaan vesi on usein lämmintä.


title: Uima-allas

text: Erilaisissa kylpylöissä, hotelleissa ja yksityisten ihmisten asunnoissa on hyvin erilaisia ja -kokoisia uima-altaita mm. kylmävesiallas, terapia-allas, kahluuallas, kylpytynnyri ja hyppyallas. Hyppyallas on yleensä 4-5 metriä syvä.


title: Uima-allas

text: Maailman suurin uima-allas sijaitsee San Alfonso del Marissa, Chilessä.


title: Tenkodogo

text: Tenkodogo on kaupunki Burkina Fasossa Boulgoun provinssissa. Se on tämän provinssin ja Centre-Estin alueen pääkaupunki. Vuonna 2006 Tenkodogon asukasluku oli 124 053.


title: Friedrich Gulda

text: Friedrich Gulda (16. toukokuuta 1930 Wien – 27. tammikuuta 2000 Weißenbach) oli itävaltalainen pianisti.


title: Friedrich Gulda

text: Gulda syntyi Wienissä opettajan pojaksi. Hän opiskeli vuodesta 1942 lähtien pianonsoittoa ja musiikin teoriaa Wienin musiikkiakatemiassa. Voitettuaan ensimmäisen palkinnon kansainvälisessä kilpailussa Genevessä 1946 Gulda aloitti konserttikiertueiden tekemisen ympäri maailmaa. Hänestä tuli tunnettu Beethovenin teosten tulkinnoistaan, joiden lisäksi hän esitti muun muassa J. S. Bachia, Mozartia, Schubertia, Chopinia, Debussya ja Ravelia.


title: Friedrich Gulda

text: Gulda tunsi mielenkiintoa myös jazzia kohtaan. Hän pyrki erikoisella käyttäytymisellään ja terävillä mielipiteillään pilkkaamaan Itävallan korkeakulttuurin ummehtuneisuutta. Konserteissaan hän piti usein päässään kirjavaa myssyä. Vuonna 1999 hän laittoi liikkeelle uutisen omasta kuolemastaan nähdäkseen sen aiheuttamat reaktiot ja vietti muutamaa päivää myöhemmin "ylösnousemusjuhlia" "Paradise girls" -nimisen gogo-ryhmän kanssa.


title: Friedrich Gulda

text: Gulda kuoli sydänsairauteen vuonna 2000. Hän oli naimisissa ja sai kolme poikaa.


title: Khalid (panssarivaunu)

text: Khalid on Royal Ordance Leedsin (Englanti) valmistama taistelupanssarivaunu. Käytännössä tämä on modernisoitu Shir 1. Jordania tilasi 274 Khalid-taistelupanssarivaunua vuonna 1979.


title: Khalid (panssarivaunu)

text:
Miehistö
Aseistus
Mitat
Taistelumassa
Telapaine
Nopeus
Toimintamatka
Panssarointi


title: VR:n makasiinit

text: VR:n makasiinit olivat joukko varastorakennuksia Helsingissä Mannerheimintien varrella vastapäätä Eduskuntataloa, suunnilleen nykyisen Musiikkitalon ja Kansalaistorin paikalla. Bruno Granholmin suunnittelemat makasiinit rakennettiin vuonna 1899, ja myöhemmin niitä laajennettiin ja korjattiin useaan otteeseen. VR siirsi tavaraliikenteen Pasilaan vuonna 1988, minkä jälkeen makasiineihin tuli vuokralaisia. Vuonna 2002 makasiinit päätettiin purkaa Musiikkitalon tieltä, mikä aiheutti paljon vastustusta. Toukokuussa 2006 makasiineilla syttyi vain kolme päivää ennen suunniteltua purkamista tulipalo, joka tuhosi lähes koko eteläisen makasiinin. Makasiinien eteläisen siiven palosta säilynyt osa purettiin vuonna 2018. Sen paikalle osaksi makasiinipuistoa rakennetaan punaisista tiilistä taideteos "Massa".


title: VR:n makasiinit

text: Helsingin ensimmäinen rautatieasema valmistui vuonna 1862 Kaivokadun kohdalle. Kun Pietarin rata valmistui 1870, rautatiehallitus rakennutti Läntisen Viertotien (nyk. Mannerheimintien) varteen raiteellisen puutavarapihan, josta kehittyi ennen pitkää Töölön tavararatapiha. Helsinkiin johtava rautatie oli aluksi tarkoitus vetää Läntisen Viertotien viertä pitkin, mutta sille valittiin toinen linjaus, koska suunnitellulla reitillä sijaitsi Hakasalmen huvila, joka olisi jouduttu purkamaan.


title: VR:n makasiinit

text: Bruno Ferdinand Granholm tuli piirtäjäksi Rautatiehallitukseen vuonna 1892, ja hänet nimitettiin arkkitehdiksi samana vuonna. Granholm suunnitteli kaksisiipisen makasiinin vuonna 1898. Hän valitsi materiaaliksi puun sijasta tiilen, mikä saattoi johtua makasiinien suuresta koosta tai siitä, että niistä haluttiin tehdä edustavat, pitkäikäiset ja paloturvalliset. Rakennusta varten Helsinkiin tuotiin yhteensä 630 000 tiiliharkkoa, todennäköisesti sisämaasta. Lastaussilloille tehtiin katokset, jotka uusittiin myöhemmin 1950-luvulla. Laiturit sijoitettiin samaan tasoon junien kanssa, mikä helpotti lastausta. Toimistot ja tullit sijoitettiin rakennusten päätyihin, ja niitä koristeltiin muun muassa räystäillä sekä katon harjaan kulmiin sijoitetuilla koristeilla. Makasiinien valmistuttua Rautatientorin laidalla sijainnut makasiini purettiin.


title: VR:n makasiinit

text: Pohjoista makasiinia levennettiin Granholmin suunnitelman mukaisesti vuonna 1908, ja sitä jatkettiin Albin Renforsin suunnittelemalla puuosalla vuonna 1917. Etelämakasiinin pääty valmistui vuonna 1930, ja pohjoisen makasiinin toimistopäätyä korotettiin kerroksella 1940-luvun lopulla. Vuoden 1964 lopulla VR rakensi makasiineihin uusia vaakakoppeja, uudisti konttorit, suurensi palveluluukut ja muutti puulämmityksen keskuslämmitykseksi.


title: VR:n makasiinit

text: Makasiinien vierestä lähti vuonna 1894 valmistunut Helsingin satamarata, joka johti Pohjoisen ja Eteläisen Rautatiekadun välitse Ruoholahteen ja sieltä edelleen Merisataman kautta Eteläsatamaan ja Katajanokalle. Radan viimeinen osuus purettiin vuonna 2009. Nykyisin sen paikalla on jalankulku- ja pyöräilyväylä Baana.


title: VR:n makasiinit

text: Tavara-asema päätettiin 1960-luvun loppupuolella siirtää Pasilaan, eikä makasiineilla enää tehty kuin välttämättömiä parannustöitä. Seuraavien vuosikymmenten aikana ne muuttuivat vähitellen teknisesti ja toiminnallisesti vanhanaikaisiksi. Makasiinien sosiaalitilat olivat puutteelliset, mistä konduktööri Heikki Utriainen oli 1974 kannellut oikeuskanslerille asti. Vuonna 1981 pääluottamusmiehet valittivat työoloista Helsingin Sanomissa. Vuoden 1975 Ety-kokouksen aikana tavarapihalla ei liikuteltu tavaraa, mutta tiukoista turvallisuusjärjestelyistä huolimatta jonkun onnistui toukokuun lopulla sytyttää ratapihalla makuuvaunu tuleen.


title: VR:n makasiinit

text: Makasiinien läheisyydessä oli joukko muitakin VR:n hallussa olleita rakennuksia, mutta suurin osa niistä purettiin 1950-luvulla. Kluuvin ja Töölönlahden alueelle olivat laatineet asemakaavasuunnitelmia eri arkkitehdit aina C. L. Engelistä Alvar Aaltoon. 1980-luvulla Helsingin kaupunginmuseo ja Museovirasto selvittivät rakennusten merkitystä: Kaupunginmuseo kannatti makasiinien säilytystä kokonaisuutena, kun taas Museovirasto esitti, että rakennusten säilyttäminen otettaisiin lähtökohdaksi aluetta suunniteltaessa. 1990-luvun alussa arkkitehtitoimisto Kouvo & Partanen ehdotti yhdeksi Musiikkitalon paikaksi tonttia, jolla makasiinit sijaitsivat. Helsingin kulttuurikomitea ehdotti vuonna 1991 useiden rakennusten, kuten Tennispalatsin ja Lasipalatsin, kunnostamista kulttuurikäyttöön. Makasiineja ei kuitenkaan mainittu, vaikka komitea totesi, että "Töölönlahden alueen suunnittelun on lähdettävä ihmisten tarpeista". Yhdistykset Pro Töölönlahti, Dodo – tulevaisuuden elävä luonto ja Oranssi ehdottivat 1996 ympäristöministeriölle makasiinien suojelua. Vuoden 1996 kaavaehdotuksessa Musiikkitalo sijoittui osittain makasiinien päälle, mitä Kaupunginhallitus puolsi jo vuoden päästä.


title: VR:n makasiinit

text: Makasiinit eivät päässeet Museoviraston vuonna 1998 laatimaan luetteloon Suomen suojeltavista rautatierakennuksista. Makasiinien kulttuurihistoriallista arvoa tutkineen Mikko Härön mukaan syynä oli se, että suojeluun herättiin liian myöhään. Neuvottelut olivat jo pitkällä, eikä "niillä (makasiineilla) haluttu vaarantaa koko muuta pakettia". Museovirasto ei halunnut suojella rakennuksia rakennussuojelulailla, eivätkä Helsingin kaupunki tai ympäristöministeriö halunneet suojelua kaavoituksen lähtökohdaksi. Härö kuvailee makasiineja ajalleen tyypillisiksi, rautatiearkkitehtuurin puhtaimmiksi edustajiksi. Hänen mukaansa makasiinien suojelu olisi ollut perusteltua jo siksi, että tavarapiha oli Suomen tärkein noin sadan vuoden ajan. Hänen mukaansa arkkitehtuuria pitäisi arvostaa kaikilla sen tasoilla.


title: VR:n makasiinit

text: Ennen vuoden 2000 kunnallisvaaleja (sunnuntaina 17.9.) noin 7 000 ihmistä muodosti makasiinien ympärille ketjun vaatimaan niiden kunnostamista. Ihmismuuri oli osa samana iltana makasiineilla järjestettyä ilmaista festivaalia, jossa esiintyi taiteilijoita ja muusikkoja makasiinien säilyttämisen puolesta. "Makasiinipuolueeksi" ristitty Vihreät saavutti vaalivoiton "makasiinivaaleiksi" nimitetyissä kunnallisvaaleissa 2000 ja nousi Helsingin toiseksi suurimmaksi puolueeksi sosiaalidemokraattien ohi. Helsingin kaupunginvaltuusto kokoontui päättämään Töölönlahden asemakaavasta 27. helmikuuta 2002. Mielenosoittajat olivat kokoontuneet Senaatintorille vastustamaan makasiinien purkamista. Tapahtuma kiinnosti myös mediaa, esimerkiksi "Helsingin Sanomat" lähetti kokousta suorana internetissä. Tavastialla muusikot järjestivät tukikonsertin. Asemakaava ja makasiinien purkaminen hyväksyttiin kuitenkin äänin 49–36. Korkein hallinto-oikeus hylkäsi Töölönlahden asemakaavasta tehdyt valitukset 14. marraskuuta 2003. Taidehistorian professori Riitta Nikula piti vuonna 2005 Töölönlahden aluetta suomalaisen kaupunkisuunnittelun mustana aukkona, joka on houkutellut suuria visioita mutta jättänyt jälkeensä vain rippeitä.


title: VR:n makasiinit

text: VR:n jälkeen makasiinien omistajina olivat Ratahallintokeskus, Valtion kiinteistölaitos ja Senaatti-kiinteistöt. VR:n tavaraliikenne siirtyi Pasilaan vuonna 1988, ja makasiinit jäivät tyhjilleen. Vuonna 1989 taiteilijayhdistys MUU ja taiteilijaosuuskunta Vapauden aukio asettuivat rakennukseen vuokralle. Tiloihin tulivat myös muun muassa Ruohonjuuri, Galleria Jangva, Studio Magito (1990-2006), Kaupunginteatterin metallipaja, pyöräkorjaamot Ekobike ja Greenbike sekä ravintola Bar Alahuone (2000-2002). 1990-luvulla makasiinit tunnettiin VR:n kirpputorista, tarkemmalta nimeltään Marskin kirpputori, jota hallinnoi Magito Oy. Myyntipaikkoja oli parhaimmillaan 235 ja kävijöitä päivässä 8 000–12 000. Pihalla pidettiin suuria tapahtumia, kuten keskiaikafestivaalit, lumilautakilpailu, televisiokanavan palkintogaala ja Tuska-festivaali, sisätiloissa puolestaan muun muassa sarjakuvafestivaalit, sirkusta ja muotinäytöksiä. Vuonna 2000 Kulttuurikaupunkisäätiö valitsi makasiinit Helsingin kulttuurikaupunkivuoden keskipisteeksi, ja sen jälkeen kuvataide ja esittävä taide olivat koko vuoden ajan esillä makasiineilla. Flow-festivaali järjestettiin aiemmin makasiineilla, mistä tapahtuma siirtyi Sörnäisiin.


title: VR:n makasiinit

text: 1990-luvulta alkaen makasiineja kutsuttiin myös "Tsaarin talleiksi", jonka nimityksen keksi eräs rauhanaktivisti. Professori Matti Klingen mukaan nimityksellä ei kuitenkaan ole historiallista pohjaa. Töölön tavara-asemalla oli tosin ainakin vuonna 1915 Venäjän sotaväen ratsuja, joita kuljetettiin pois Suomesta. Kenraalikuvernöörin adjutantti Ivan Timiriasev oli kuvannut hevoset kameralla.


title: VR:n makasiinit

text: VR:n jälkeen makasiinien laiturien aluset olivat suosittuja nukkumispaikkoja. Vuonna 1992 eräs mies kuoli laiturin alle nuotiosta tulen päästyä valloilleen. Vuonna 2000 puolestaan eräs koditon tapettiin autoon makasiinien pihalla. Pari viikkoa aikaisemmin hänen elämästään makasiineilla oli tehty juttu "Helsingin Sanomiin".


title: VR:n makasiinit

text: Makasiineilla paloi vapunaaton yönä 30. huhtikuuta 2006, kun joukko nuoria sytytti makasiinien väliselle pihalle kokon. Osa paikalla olleista esti palokuntaa sammuttamasta kokkoa ja kivitti poliisia. Paikalla oli enimmillään noin 200–300 nuorta, joista suuri osa oli vain viettämässä vappua. Aluksi väkeä oli tullut paikalle perustulon puolesta järjestetystä mielenosoituksesta. Poliisi otti paikalta kiinni 17 ihmistä, joista viisi oli pidätettyinä vielä tiistaina 2. toukokuuta. Helsingin käräjäoikeus määräsi 5. toukokuuta kaksi miestä vangittavaksi vapun tapahtumien vuoksi. Poliisin mukaan kumpikaan ei kuitenkaan osallistunut tapahtumien suunnitteluun. Tiistaina palokunta kävi uudemman kerran makasiineilla, kun sisällä oli poltettu paperia kaakeliuunissa luukut kiinni.


title: VR:n makasiinit

text: Perjantaina 5. toukokuuta 2006 makasiinien eteläinen siipi syttyi tuleen. Pelastuslaitos sai hälytyksen palosta kello 19.52.14, mutta palomiesten saapuessa paikalla rakennus oli jo täyden palamisen vaiheessa. Silminnäkijät kertoivat, kuinka makasiineilta kuului ennen paloa pamaus. Tämän jälkeen rakennuksesta alkoi nousta vaaleaa savua. Pian kymmenien metrien korkuiset liekit nousivat katon läpi. Palomestari päätti, ettei paloa sammuteta kokonaan vaan tulen eteneminen pohjoiseen siipeen ja eteläisen siiven säilytettävään päätyyn pyrittiin estämään. Paloa seuraamaan saapui runsaasti ihmisiä. Jotkut lähialueen rakennukset evakuoitiin sisään tulleen savun takia, mutta kukaan ei loukkaantunut palossa, joka oli yksi Helsingin historian suurimpia. Palon innoittamana lauantain vastaisena yönä sytytettiin tavallista enemmän pieniä tulipaloja, esimerkiksi Hyvinkään varikkoalueella sytytettiin hylätty rakennus.


title: VR:n makasiinit

text: Poliisi epäili aluksi palon syyksi törkeää tuhotyötä. Tutkimuksissa osoittautui kuitenkin, ettei palo todennäköisesti ollut tahallaan sytytetty; palossa ei esimerkiksi ollut käytetty minkäänlaista sytytysnestettä. Palon alku oli viranomaisten mukaan kytenyt useita tunteja ennen suurta paloa vaikeapääsyisessä paikassa. Kytemisestä syntyneet palokaasut kerääntyivät suljettuun tilaan, ja niiden syttymisen seurauksena rakennus leimahti tuleen. Poliisi kuitenkin tutki paloa edelleen törkeänä tuhotyönä. Rikosylikomisario Toivanen totesi, ettei palon ja vapun mellakoiden välillä ollut ilmennyt mitään yhteyttä. Ketään epäillyistä ei oltu pidätetty tai vangittu.


title: VR:n makasiinit

text: Poliisi käytti palosyyn tutkimisessa apunaan myös kaivinkonetta, jolla makasiinin seinään raivattiin aukko. Makasiinia raivatessaan poliisi purki vahingossa myös säilytettävän osan pohjoispuolen seinää noin 25 metriä. Makasiinien purkaminen aloitettiin aikataulun mukaisesti maanantaina 8. toukokuuta, vaikka poliisin tutkimukset olivat edelleen kesken. Puretuista tiilistä 10 000 laitettiin myyntiin, ja niistä noin tuhat myytiin ensimmäisenä päivänä. Myyntitulot oli tarkoitus lahjoittaa Lastenklinikoiden Kummeille. Tiiliä myytiin lokakuuhun mennessä noin 4 000 kappaletta, kunnes kävi ilmi, että osassa tiilistä oli syöpää aiheutavaa kreosoottia. Makasiinit purkanut Helsingin talosiirto Oy lupasi lunastaa tiilet takaisin. Makasiineista tehtiin myös muutaman tuhannen erän postimerkki, jonka suunnitteli taidegraafikko Kimmo Pälikkö. Merkki julkistettiin 12. kesäkuuta 2006.


title: VR:n makasiinit

text: "Helsingin Sanomat" kritisoi Ylen "A-talk"-ohjelmassa 3. toukokuuta esiintyneiden nuorten aktivistien leimaamista hulinoitsijoiden edustajiksi ja pohdiskeli median makasiinien palosta jakamia "pikatuomioita". Esimerkiksi Iltalehti oli pääkirjoituksessaan 6. toukokuuta verrannut tapahtumia natsi-Saksaan ja Berliinin valtiopäivätalon polttoon 1933. Paloon liittyvä tutkinta keskeytettiin 29. huhtikuuta 2007. Poliisi ei edelleenkään halunnut paljastaa palon tarkkaa syttymispaikkaa. Palo saattoi syttyä tupakan tumpista, sähköstä tai ilotulitteesta.


title: VR:n makasiinit

text: Musiikkitalo valmistui aikataulussa, ja se luovutettiin rakennuttajalle 29. huhtikuuta 2011.


title: VR:n makasiinit

text: Kaupunkisuunnittelulautakunta hyväksyi keväällä 2011 maanalaisen asemakaavaluonnoksen, joka mahdollisti säilytetyn makasiinijäännöksen suojelumerkinnän poistamisen ja purkamisen. Makasiinit säästävä suunnitelma sai kannatusta.


title: VR:n makasiinit

text: Helsingin kaupungin rakennusvirasto julisti kesällä 2015 tarjouskilpailun peruskorjausprojektista Töölönlahden eteläosaan. Kilpailuun pyydettiin ehdotuksia, joissa makasiinit joko säilytetään tai puretaan. Metropolian ammattikorkeakoulun opiskelijat ehdottivat paikalle pyöräkeskusta.


title: VR:n makasiinit

text: Kesäkuussa 2016 Helsingin kiinteistövirasto ehdotti, että makasiininraunio purettaisiin ja sen osista rakennettaisiin muistomerkki osaksi paikalle tulevaa puistoa. Samalla olisi tarkoitus rakentaa uusi makasiinipaviljonki hieman pohjoisemmaksi nykyiseltä makasiininpaikalta. Säilyneen raunion seinä ei tutkimusten mukaan olisi voinut toimia uudisrakennuksen kantavana seinänä. Sen suojelu olisi vaatinut tuki- tai suojarakenteen tai suuren purku-, puhdistus- ja uudelleenrakennustyön. Raunion purkamiseksi asemakaavan suojelumääräykseen tarvittiin poikkeamispäätös.


title: VR:n makasiinit

text: Kaupunkiympäristölautakunta päätti joulukuussa 2017 makasiinien lopullisesta purkamisesta. Purkutyö aloitettiin kesäkuussa 2018. Raunion paikalle tulee Akseli Leinosen taideteos Massa, joka on 200 neliötä laaja, punaisista tiilistä rakennettu muistomerkki. Sen rakentamisessa käytetään makasiinien tiilien sijasta uusia tiiliä. Helsingin keskustakirjasto Oodin eteen tulee makasiinipuisto.


title: VR:n makasiinit

text: Vuonna 1939 makasiineilla kuvattiin Risto Orkon ohjaamaa elokuvaa "Aktivistit". Makasiineilla (Tavara-asemalla) on myös oma ruutu "Monopoly"-lautapelissä. Palavat makasiinit on Palefacen vuonna 2010 julkaistun "Helsinki – Shangri-La" -albumin kansikuvassa. Paleface eli Karri Miettinen valitsi makasiinit levyn kanteen, koska elämme "VR:n makasiinien palon jälkeistä aikaa yhteiskunnassa ja poliittisestikin. Tulipalon jälkeen huipentui Stop Töhryille -kampanja, tuli porvarihallitus, Smash Asem jne." Miettinen sanoo halunneensa tehdä levyllä ajankuvaa ja uskoo, "että kaikki tämän ajan eläneet tulevat muistamaan nämä tapahtumat ikuisesti".


title: MBT 2000

text: Al-Khalid tai MBT 2000 on taistelupanssarivaunu, joka on kehitetty kiinalaisen NORINCOn ja Pakistanin yhteistyönä. Yhteistyösopimus allekirjoitettiin vuonna 1990 ja ensiesittely tapahtui toukokuussa 1991. Ensimmäiset erät Al-Khalid -taistelupanssarivaunuja kuljetettiin Pakistaniin vuonna 2002. Vuonna 2009 Pakistanin palveluksessa oli noin 300 Al-Khalid panssarivaunua.


title: MBT 2000

text: Al-Khalidin kanuunalla voidaan ampua useita erilaisia ammuksia sekä panssarintorjuntaohjuksia. Al-Khalid nimi on peräisin 600-luvun muslimikomentajalta Khalid bin al-Walidilta.


title: MBT 2000

text: Al-Khalid kehitettii neuvostoliittolaisten ja kiinalaisten panssarivaunujen pohjalta. Eniten se pohjautuu kiinalaiseen Type 90 panssarivaunuun, joka pohjautui useisiin neuvostiillolaisiin ja länsimaisiin taistelupanssarivaunuhin. Al-Khalidin paino on pienempi kuin länsimaalaisten taistelupanssarivaunujen, painaessaan vain 46t (vertaa Leopard 2: 55t, M1 Abrams: 61t, Challenger 2: 62t, Merkava: 65t).


title: MBT 2000

text:
Miehistö
Aseistus
Mitat
Taistelumassa
Nopeus
Toimintamatka
Panssarointi


title: Puuttuva rengas

text: Puuttuva rengas on lähinnä kansanomaisessa puheessa ja mediassa esiintyvä käsite, jolla tarkoitetaan evoluutiossa avoinna olevaa tuntematonta kehitysvaihetta alkeellisemman ja kehittyneemmän muodon välillä. Erityisesti puuttuvasta renkaasta on puhuttu tarkoitettaessa löydettyjäkin välimuotoja ihmislajin kehityksessä apinamaisen eläimen ja ihmisen välillä, niitä uutisoidaan usein "puuttuvina lenkkeinä".


title: Puuttuva rengas

text: Käsite on kuitenkin hieman harhaanjohtava, koska se luo kuvan suoraan etenevästä evoluutiosta.


title: Nara-kausi

text: Nara-kausi () kesti Japanin historiassa noin vuodet 710–794. Keisarinna Genmei perusti maan pääkaupungin Heijō-kyōhon (平城京, nykyinen Nara), jossa se oli vuoteen 784 asti. Tällöin keisari Kammu siirsi pääkaupungin Nagaoka-kyōhon ja kymmenen vuotta myöhemmin Heian-kyōhon eli Kiotoon, mikä päätti Nara-kauden ja aloitti Heian-kauden.


title: Nara-kausi

text: Japanin yhteiskunta oli Nara-kaudella keskittynyt maanviljelyksen ja kylien ympärille. Suurin osa kansasta oli šintolaisia. Narassa sijaitseva pääkaupunki oli suunniteltu Kiinan Tang-dynastian pääkaupungin Chang'anin mukaan (長安, nykyinen Xi'an, 西安). Japanin yläluokka omaksui kiinalaisilta paljon muutakin, kuten buddhalaisen uskonnon ja kirjoitusmerkit.


title: Nara-kausi

text: Ennen Taihō-säädösten () ottamista käyttöön Japanin pääkaupunkia siirrettiin aina keisarin kuoleman jälkeen, sillä paikan, jossa kuolema oli tapahtunut, uskottiin saastuneen. Uudistukset ja hallinnon byrokratisoituminen johtivat pysyvän keisarillisen pääkaupungin perustamiseen Heijō-kyōhon eli Naraan vuonna 710. Kaupungista tuli Japanin ensimmäinen aidosti urbaani keskus, ja sen väkiluku ylsi pian 200 000:een, mikä oli lähes 4 % valtion väkiluvusta. Noin 10 000 henkeä työskenteli valtion viroissa.


title: Nara-kausi

text: Talous ja hallinto kehittyivät Nara-kaudella suuresti. Nara yhdistettiin provinssien pääkaupunkeihin teillä, ja veroja kerättiin tehokkaammin ja säännöllisemmin. Maassa painettiin kolikoita. Naran alueen ulkopuolella taloudellinen toiminta oli kuitenkin vähäistä, ja provinsseissa vanha prinssi Shōtokun maareformijärjestelmä alkoi taantua. 700-luvun puoliväliin mennessä maahan alkoikin syntyä "shōen"-järjestelmä (荘園, maata omistavat tilat), joka oli yksi keskiaikaisen Japanin tärkeimmistä taloudellisista instituutioista. Paikallishallinto tuli vähitellen yhä omavaraisemmaksi vanhan maanjakojärjestelmän hajotessa ja verojen kohotessa. Monet ihmiset joutuivat hylkäämään maansa, ja heistä tuli "aaltoihmisiä", rōnin (浮浪人 tai 浪人). Jotkut näistä ihmisistä menivät suurille maanomistajille töihin, ja ennen "julkiset" maat kasautuivat "shōenien" käsiin.


title: Nara-kausi

text: Sisäinen hallintotaistelu jatkui keisarillisessa hovissa koko Nara-kauden ajan. Keisarillisen perheen jäsenet, johtavat hoviperheet kuten Fujiwara-klaani ja buddhalaiset papit taistelivat vallasta. Myöhäisellä Nara-kaudella hovin taloudelliset rasitteet kasvoivat, ja hovi alkoi irtisanoa vähemmän välttämättömiä virkailijoitaan. Vuonna 792 luovuttiin yleisestä asevelvollisuudesta, ja paikallishallinnon päälliköiden annettiin perustaa yksityisarmeijoita hoitamaan poliisitehtäviä. Hallinto alkoi hajaantua, ja vallan palauttamiseksi keisariperheelle Japanin pääkaupunki siirrettiin lopulta vuonna 784 Nagaokaan ja vuonna 794 to Heian-kyōhon 26 kilometriä Narasta pohjoiseen. 1000-luvun loppuun mennessä Heian-kyōn kaupunkia kutsuttiin jo yleisesti nimellä "Kyōto" (京都, pääkaupunki).


title: Nara-kausi

text: Japanin keisarillisen hovin halusta dokumentoida ja tallentaa omaa historiaansa syntyivät ensimmäiset japanilaisen kirjallisuuden teokset. Kirjat, kuten "Kojiki" ja "Nihonshoki", olivat luonteeltaan poliittisia, ja niitä käytettiin lujittamaan keisarin valtaa niin Japanin sisällä kuin Kiinan ja Korean suhteen.


title: Nara-kausi

text: Kirjoitustaidon levitessä japanilaista runoutta, japaniksi "waka", alettiin kirjoittaa muistiin. Ensimmäinen koottu runoteos, "Man’yōshū", syntyi joskus vuoden 759 jälkeen. "Kaifūsō" oli vuorostaan japanilaisten keisareiden ja prinssien kiinaksi kirjoittama runokokoelma. Nara-kaudella japanin kirjoittamiseen käytettiin yksinomaan kiinalaisia merkkejä, ennen kana-merkistön kehittämistä.


title: Nara-kausi

text: Nara-kaudella Japaniin juurtui lopullisesti myös buddhalaisuus. Buddhalaisuus oli rantautunut maahan jo 500-luvulla, mutta oli otettu vastaan ristiriitaisesti Nara-kauteen saakka. Tällöin sen otti suojelukseensa keisari Shōmu. Shōmu ja hänen Fujiwara-puolisonsa olivat kiihkeitä buddhalaisia ja edistivät aktiivisesti uskonnon leviämistä. Shōmun hallinnon aikana rakennettiin Tōdai-jin temppeli, ja sen sisään laitettiin Dainichi-Buddha, 16 metriä korkea pronssipatsas. Tämä Buddha samaistettiin auringonjumalattareen, ja buddhalaisuuden ja šintolaisuuden synkretismi hiljalleen alkoi.


title: Nara-kausi

text: Vaikka buddhalaisuudesta ei tehtykään maan valtionuskontoa, Nara-kauden buddhalaisuus kohotti keisarillisen hovin asemaa. Buddhalaisuuden vaikutusvalta hovissa kasvoi Shōmun tyttären keisarinna Kōkenin hallintokausien aikana (749–758). Hän toi hoviin useita buddhalaisia pappeja. Kōken luopui vallasta vuonna 758 hänen serkkunsa Fujiwara no Nakamaron neuvosta. Kun eläkkeelle jäänyt keisarinna alkoi suosia neuvonantajanaan buddhalaista Dōkyō-munkkia, Nakamaro tarttui aseisiin vuonna 764, mutta kukistettiin nopeasti. Kōken syytti hallitsevaa keisaria Nakamaron kanssa juonittelusta ja hankkiutui hänestä eroon. Kōken nousi uudelleen valtaistuimelle keisarinna Shōtokuna (764–770). Keisarinna käski painattaa yhteensä miljoona rukousta, "Hyakumanto darani" (), joista on säilynyt useita kappaleita. Pienet kirjoituskääröt vuodelta 770 ovat maailman varhaisimpien painettujen tekstien joukossa. Shōtoku painatti loitsut lepyttääkseen buddhalaista papistoa – hän olisi ehkä halunnut jopa tehdä Dōkyōsta keisarin, mutta hän kuoli ennen mahdollisuutta toimia. Shōtokun toimet järkyttivät Naraa ja johtivat naisten sulkemiseen pois vallanperimyksestä ja buddhalaisten munkkien poistamiseen politiikasta.


title: Nara-kausi

text: Nara-hovi toi aggressiivisesti Japaniin kiinalaista kultturia lähettämällä Tang-hoviin diplomaattisia lähettiläitä joka 20 vuosi ("Kentō-shi", 遣唐使). Monet japanilaiset opiskelijat, sekä maallikot että buddhalaiset papit, opiskelivat Chang'anissa ja Luoyangissa. Eräs Abe no Nakamaro -niminen oppilas läpäisi keisarillisen virkamieskokeen ja pääsi Kiinan hallintoon. Hän palveli Annamin (kiinalaisen Vietnamin) kenraalikuvernöörinä vuosina 761–767. Monet opiskelijat, kuten Kibi no Makibi, korotettiin korkeisiin virkoihin Japanissa.


title: Nara-kausi

text: Tang-Kiina ei ikinä lähettänyt Japaniin virallisia lähettiläitä. Paikallinen kiinalainen hallitus kylläkin lähetti Japaniin retkikunnan palauttaakseen maahan japanilaiset Balhaen kautta Kiinaan tulleet lähettiläät. Kiinalaiset eivät kuitenkaan pystyneet palaamaan kotimaahansa An Shi -kapinan vuoksi, ja joutuivat jäämään Japaniin.


title: Nara-kausi

text: Suhteet korealaiseen Sillan kuningaskuntaan olivat alun perin rauhalliset, ja valtioiden välillä oli säännölliset diplomaattiset suhteet. Balhaen valtion nousu pohjoisessa kuitenkin teki Japanin ja Sillan suhteesta epävakaan. Balhae lähetti ensimmäisen retkikuntansa Naraan vuonna 728, ja lähettiläät otettiin vastaan Goguryeon seuraajina – Japani oli liittoutumut Goguryeon kanssa ennen kuin Silla yhdisti Korean kolme kuningaskuntaa. Diplomaattinen ja taloudellinen kanssakäyminen Balhaen kanssa jatkui, kunnes Liao-dynastia valloitti Korealaisen kuningaskunnan 900-luvulla.


title: Big Brother Suomi

text: Big Brother Suomi on suomalainen versio alankomaalaisesta tositelevisioformaatista "Big Brother". Sarjasta on tehty toistaiseksi 10 kautta vuosina 2005–2014.


title: Big Brother Suomi

text: Sarjaa on esitetty Sub-kanavalla, joka ohjelman alkuvuosina kantoi nimeä SubTV. Lisäksi maksullisilla Big Brother 24/7 -kanavilla tv:ssä ja internetissä on ollut mahdollista seurata talon tapahtumia reaaliaikaisesti.


title: Big Brother Suomi

text: Pääpalkinto kauden voittajalle Suomessa oli 50 000 euroa vuosina 2005–2012. Vuonna 2013 Julkkis Big Brotherin voittaja sai 25 000, ja vuoden 2014 voittaja sai 100 000 euroa.


title: Big Brother Suomi

text: Sarjan viisi ensimmäistä kautta järjestettiin Espoon Kivenlahteen rakennetussa Big Brother -talossa. Kuudennella tuotantokaudella BB-talon paikka vaihtui Kivenlahdesta Kiloon.


title: Big Brother Suomi

text: Suomen Big Brotherin tuottajana on toisesta tuotantokaudesta lähtien toiminut Mikko Räisänen. Ensimmäisellä kaudella tuottajana oli Jens Helin.


title: Big Brother Suomi

text: Hausmylly-yhtyeen jäsenenä ja mainosäänistä tuttu Jari Karjalainen on Suomen Big Brotherin talossa annettujen nauhoitettujen kuulutusten ääni. Myös Jesse Ristilä on toiminut Big Brotherin äänenä.


title: Big Brother Suomi

text: "Big Brother" on rikkonut kanavan kaikkien aikojen katsojaennätyksiä. Ohjelman kaikkien aikojen katsojaennätys on vuoden 2013 Big Brotherin aloitusjaksossa saavutettu 793 000 katsojaa, joka on samalla myös Subin kaikkien aikojen katsojaennätys. Sarja on myös voittanut palkintoja: parhaan reality-ohjelman Telvis-palkinnon (2005) sekä Kultainen TV -palkinnon vuonna 2008 sarjassa Multimedia 360 astetta. Kesällä 2010 Seta palkitsi sekä ohjelman että tuotantoyhtiön Asiallisen tiedon omena -tunnustuspalkinnolla.


title: Big Brother Suomi

text: Maaliskuussa 2013 Sub ilmoitti, ettei normaalia Big Brotheria järjestetä syksyllä 2013. Sen tilalla esitettiin "Julkkis Big Brother", johon julkisuuden henkilöt voivat itse hakea mukaan.


title: Big Brother Suomi

text: Toukokuussa 2015 Big Brother tiedotti Facebook-sivuillaan, että ohjelma jää tauolle, eikä näin ollen sarjaa tehdä syksyllä 2015.


title: Big Brother Suomi

text: 10. tammikuuta 2019 ilmoitettiin, että formaatti siirtyy viiden vuoden tauon jälkeen Jim-kanavalle sekä Nelonen Median Ruutu-suoratoistopalveluun. Kilpaijoiden haku alkaa myöhemmin keväällä ja 11. uusi tuotantokausi esitetään syksyllä.


title: Big Brother Suomi

text: Big Brother eli "päälähetys" on koostelähetys edellisen vuorokauden tapahtumista Big Brother -talossa. Ohjelmaa esitetään tunnin kestoisena maanantaista lauantaihin kello 22. Vuosina 2008-2012 maanantain päälähetyksen kesto oli vain puoli tuntia ja se esitettiin myöhemmin illalla elokuvan jälkeen.


title: Big Brother Suomi

text: Big Brother Extra on arkipäivisin (kuudennella kaudella myös sunnuntaisin) esitettävä ohjelma, jossa käydään juontajan johdolla läpi reaaliaikaisesti talon tapahtumia, haastatellaan vieraita sekä näytetään katsojille pätkiä, joita ei päälähetyksissä lainkaan nähdä. Lisäksi katsojat voivat lähettää "BB-boksiin" kommenttejaan talon tapahtumista. Yleensä häätöäänestykseen joutuneiden asukkaiden nimet julkistetaan ensimmäistä kertaa "Big Brother Extra"ssa.


title: Big Brother Suomi

text: Big Brother Talk Show on sunnuntai-iltaisin esitettävä suora lähetys, jossa miltei poikkeuksetta yksi tai useampi asukas häädetään talosta katsojien antamien äänien perusteella. Lisäksi juontaja haastattelee studiosta käsin talossa olevia asukkaita sekä mahdollisia muita studiossa olevia vieraita, kuten häätöäänestyksessä olevien asukkaiden tuttavia tai pudonneita asukkaita. Ohjelmassa näytetään myös videopätkiä kuluneelta viikolta sekä, päälähetyksen tapaan, edellisen päivän tapahtumista talossa.


title: Pakilan yläasteen koulu

text: Pakilan yläasteen koulu on Helsingin Länsi-Pakilassa sijaitseva, noin 450 oppilaan peruskoulu. Ruotsin ja englannin kielten lisäksi koulussa voi opiskella saksaa, ranskaa ja espanjaa. Liikunnassa ja musiikissa tarjotaan painotettua opetusta, johon haetaan soveltuvuuskokeella. Lisäksi opetuksessa korostuvat matemaattis-luonnontieteelliset aineet ja kuvataide. Koulun rehtorina on toiminut Juha Leino vuodesta 2015 lähtien.


title: Pakilan yläasteen koulu

text: Pakilan yläasteella järjestetään vuosittain päivä, jolloin vanhemmat tulevat oppilaiden puolesta kouluun.


title: Pakilan yläasteen koulu

text: Koulurakennus valmistui vuonna 1939, minkä jälkeen sitä on laajennettu ja korjattu useaan otteeseen. Vanhan koulujärjestelmän aikaan koulu oli kansalaiskoulu, jossa opiskelivat ne, jotka eivät menneet oppikouluun. Sota-aikana koulun tiloissa majoitettiin sotilaspoikia, jotka eivät ikänsä vuoksi osallistuneet aseellisiin tehtäviin mutta toimivat erilaisissa avustustehtävissä, kuten ilmatorjunnassa.


title: Pakilan yläasteen koulu

text: Koulun tontille rakennettiin vuonna 1994 kaksi parakkia helpottamaan tilanpuutetta. Vuonna 2011 ne uusittiin kokonaan. Varsinaisen koulurakennuksen peruskorjaus oli määrä aloittaa vuoden 2019 alussa, mutta kaupunki harkitsee rakennuksen korvaamista uudella kunnostuksen korkean hinnan ja vanhan rakennuksen epäkäytännöllisyyden vuoksi.


title: Pakilan yläasteen koulu

text: Pakilan ala-aste sijaitsee yläasteen läheisyydessä, saman pyörätien varrella.


title: Tsunku

text: Tsunku (), oikealta nimeltään Mitsuo Terada (, 29. lokakuuta 1968, Higashiosaka, Osakan prefektuuri, Japani) on japanilainen tuottaja, lauluntekijä sekä laulaja. Hänet tunnetaan parhaiten Morning Musumen tuottajana. Hän oli Sharan Q:n laulaja ennen bändin hajoamista, sekä comebackin aikana.


title: Tsunku

text: Tsunku oli Sharan Q:n laulaja. Heillä oli useita hittejä vuosien 1992 ja 2000 välillä. Vuonna 1997 hän etsi heille uutta naisvokalistia ASAYAN-televisio-ohjelman välityksellä. Heike Michiyo voitti kilpailun, mutta Tsunku näki suuria mahdollisuuksia viidessä häviäjässä, joten hän haastoi heidät myymään 50 000 kappaletta singleään viidessä päivässä. Hän nimesi heidät Morning Musumeksi. He levyttivät kappaleen, ja onnistuivat myymään sitä täydet 50 000 kappaletta vain neljässä päivässä.


title: Tsunku

text: Tsunku on myös Hello! Projectin tuottaja ja sielu. Hän perusti vuonna 2006 uuden tuotantoyhtiön, TNXn, joka tuottaa mm. idolilaulaja Tokito Amia. Hän tuottaa myös muita esiintyjiä kuten Deka Moni ja EE JUMP. Hän kirjoittaa suurimman osan tuottamistaan lauluista. Hänellä on myös aikaa muuhun, hän on esimerkikisi Pop Jam-televisio-ohjelman juontaja ja hän julkaisee omaa musiikkiaan. Hänen uusin albuminsa on "TYPE 2", ja hänen kolmas albuminsa julkaistiin kesäkuun 28., 2006. Hän on julkaissut kaksi omaa kuvakirjaansa, "Tsunku Photo gift in Las Vegas and Hawaii~COOL~" sekä "Tsunku Photo gift in Las Vegas and Hawaii~Natural~".


title: Tsunku

text: Heinäkuussa 2006 Tsunku avioitui 25-vuotiaan fukuokalaisen entisen mallin Idemitsu Kanakon (出光加奈子) kanssa.


title: Myyrmäen jalkapallostadion

text: Myyrmäen jalkapallostadion (aikaisemmilta sponsorinimiltään Pohjola Stadion ja ISS Stadion) on Vantaalla Myyrmäessä sijaitseva jalkapallostadion, joka avattiin vuonna 2000. Stadion toimii Naisten Liigassa pelaavan PK-35 Vantaan sekä Vaahteraliigassa pelaavan TAFTin kotikenttänä. Stadionin kapasiteetti on 4 600 katsojaa.


title: Myyrmäen jalkapallostadion

text: Stadionin ensimmäinen vaihe valmistui kesäkuussa 2000. Stadion on varsinaisesti jalkapalloareena, mutta se muuntautuu tapahtuman mukaan muuhunkin käyttöön. Stadionin pääkatsomossa on 2 250 katettua istumapaikkaa. Toisessa vaiheessa vuosina 2001–2002 rakennetussa katsomossa on paikkoja 2 050.


title: Myyrmäen jalkapallostadion

text: Vantaan kaupungin omistama yhtiö Kiinteistö Oy Länsi-Vantaan liikuntalaitokset osti 20. toukokuuta 2007 Metsäliitolta Myyrmäen jalkapallostadionin katsomorakenteet. Stadionille valmistuu tekonurmi, ja se soveltuu lähes ympärivuotiseen käyttöön. Stadion toimi vuoden 2009 Liigacupin finaalikenttänä.


title: Final Doom

text: Final Doom on id Softwaren kehittämä ensimmäisen persoonan ammuntapeli. Peli on julkaistu vuonna DOS:lle, Macintoshille ja PlayStationille. Peli käyttää samaa pelimoottoria, esineitä ja hahmoja kuin "Doom II". Final Doom eroaa Doomista ja Doom II:sta vain siten, että kentät ja jotkin tekstuurit ovat muuttuneet. Final Doomissa on yhteensä 64 tasoa, jotka on jaettu kahteen eri episodiin: "The Plutonia Experiment" ja "TNT-Evilution". Episodit eroavat toisistaan suuresti. TNT-Evilutionissa on laajat kentät joiden läpäisy vaatii hieman enemmän aivotyötä, sokkeloissa seikkailua ja avainten etsimistä kun taas Plutonia Experimentin loistokkuus piilee pienissä kentissä ja niiden nerokkaassa hirviöiden sijoittelussa. Plutoniassa avainkorttien löytäminen ei ole haastavin osuus vaan erittäin rajallinen ammusmäärä suhteutettuna suureen vihollismäärään.


title: Villikissa

text: Villikissa ("Felis silvestris") eli metsäkissa on pieni petoeläin, joka elää luonnonvaraisena Euroopassa, Aasiassa ja Afrikassa. Se metsästää pieniä nisäkkäitä, lintuja ja muita samankokoisia eläimiä.


title: Villikissa

text: Villikissa on sopeutunut monenlaisiin ympäristöihin: savannille, metsään ja arolle. Villikissat ovat väriltään keskiruskeita-mustaraitaisia, noin 50–80 senttimetriä pitkiä ja 3–7 kilogramman painoisia. Afrikkalaiset rodut ovat yleensä hieman pienempiä ja vaaleampia. Villikissat ovat äärimmäisen arkoja. Ne välttävät ihmisasutuksia ja elävät yksin noin kolmen neliökilometrin reviirillä. Eurooppalainen villikissa elää Länsi-, Keski- ja Itä-Euroopan metsissä, kuten myös Skotlannissa ja Turkissa, mutta ei Skandinaviassa, Islannissa, Irlannissa tai Suomessa.


title: Villikissa

text: Tutkijoiden keskuudessa ei ole yhtenäistä mielipidettä siitä, miten jakaa villikissa alalajien sen morfologinen ja geneettisen maantieteellisen variaation perusteella. Perinteisesti villikissa on jaettu afrikkalaiseen, aasialaiseen ja eurooppalaiseen alalajiin, mutta vuosien 2007 ja 2010 fylomaantieteelliset tutkimukset ehdottavat lisäksi eteläafrikkalaista "Felis silvestris cafra" ja Kiinan vuoristoarojen kiinanaavikkokissaa omiksi alalajeikseen. Kiinanaavikkokissaa pidetään kuitenkin usein myös omana lajinaan. Kotikissa puolestaan luokitellaan käytännöllisistä syistä joko omaksi lajikseen tai alalajikseen.


title: Villikissa

text: "Mammal Species of the World" -teoksen mukaan villikissalla 22 alalajia:


title: Humanistinen ammattikorkeakoulu

text: Humanistinen ammattikorkeakoulu (Humak) on suomalainen valtakunnallisesti toimiva ammattikorkeakoulu, missä voi opiskella yhteisöpedagogiikkaa, kulttuurituotantoa (luovat alat) sekä viittomakieli- ja tulkkausalaa. Yhteisöpedagogiikka tarkoittaa nuorisotyön, kansalaistoiminnan ja järjestötyön opintoja. Opiskelijoita ammattikorkeakoulussa on noin 1 500.


title: Humanistinen ammattikorkeakoulu

text: Humakista valmistuu yhteisöpedagogeja (AMK ja ylempi AMK), kulttuurituottajia (AMK ja ylempi AMK) ja tulkkeja (AMK ja ylempi AMK) sekä Master of Humanities -tutkinnon suorittaneita. Humak on järjestötyön ja nuorisotyön, kulttuurituotannon sekä viittomakieli- ja tulkkausalan merkittävimpiä kouluttajia ja asiantuntijoita Suomessa.


title: Humanistinen ammattikorkeakoulu

text: Humakissa voi opiskella kokopäiväisesti (päiväopetus) tai työn ohessa (monimuoto-opetus).


title: Humanistinen ammattikorkeakoulu

text: Valtakunnallisessa verkostoammattikorkeakoulussa on neljä alueyksikköä, joissa voi suorittaa seuraavia tutkintoja (suluissa):Tornion ja Joensuun kampukset lakkautuvat vähitellen osana ammattikorkeakoulujen rakenteellista kehittämistä. Niihin ei oteta enää uusia opiskelijoita.


title: Humanistinen ammattikorkeakoulu

text: Ammattikorkeakoulututkinnon jälkeen on mahdollista jatkaa ylempään ammattikorkeakoulututkintoon sekä järjestö- ja nuorisotyön, kulttuurituotannon että viittomakieli- ja tulkkausalalla. Kulttuurituotannon ylempään AMK-tutkintoon valmistava koulutus on yhteistoteutus Metropolia Ammattikorkeakoulun kanssa, ja viittomakielialalla tehdään yhteistyötä Diakonia-ammattikorkeakoulun kanssa.


title: Humanistinen ammattikorkeakoulu

text: Englanninkielinen ylempi ammattikorkeakoulututkinto Degree Programme in Youth Work and Social Equality (90 ECTS) on toteutettu yhteistyössä Bedfordshiren yliopiston (GB) ja Tarton yliopiston Viljandin kulttuurikollegen (EE) kanssa. Kansainvälistä koulutusyhteistyötä tehdään lisäksi viittomakielialalla eurooppalaisen maisteritasoisen EUMASLI-tutkinnon merkeissä.


title: Humanistinen ammattikorkeakoulu

text: Humakin 30 opintopisteen laajuisiin erikoistumisopintoihin järjestetään haku kaksi kertaa vuodessa, syksyllä ja keväällä.


title: Humanistinen ammattikorkeakoulu

text: Avoimessa ammattikorkeakoulussa voi opiskella opintosuunnitelmaan mukaisia opintoja.


title: Humanistinen ammattikorkeakoulu

text: Humakin opetus on vahvasti työelämälähtöistä. Koulutuksessa hyödynnetään alueellisia yhteistyökumppaniverkostoja.


title: Humanistinen ammattikorkeakoulu

text:
Opiskelu Humakissa on jaettu kahteen vaiheeseen. Opinnot aloitetaan kampuksilla, missä rakennetaan ammatillista perustaa. Jo toisen opiskeluvuoden keväällä on - jos opiskelijalle on tarpeeksi opintosuorituksia - mahdollista siirtyä työelämälähtöiseen ohjaukseen ja valmennukseen TKI-keskuksiin.
2010-luvun puoleenväliin asti Humak toimi myös Suolahdessa Keski-Suomen Opiston kampuksella.


title: Humanistinen ammattikorkeakoulu

text: Humak on Diakonia-ammattikorkeakoulun ohella ainoa verkostomaisesti toimiva ammattikorkeakoulu. Se on Suomen Humanistinen Ammattikorkeakoulu Oy:n omistuksessa. Osakeyhtiön omistavat 12 kansanopistoa, joiden tiloissa ammattikorkeakoulu toimii. FT Tapio Huttula on Suomen Humanistinen Ammattikorkeakoulu Oy:n rehtori ja toimitusjohtaja.


title: Humanistinen ammattikorkeakoulu

text: Humanistisen ammattikorkeakoulun rehtorin toimisto sekä haku- ja opintotoimistopalvelut sijaitsevat Helsingin Haagassa. Osoitteessa Ilkantie 4 toimivat myös hallinto- ja talouspalvelut, ammattikorkeakoulun ja ylläpitäjäosakeyhtiön hallitukset sekä opiskelijakunta HUMAKO.


title: Kylänraitti

text: Kylänraitti on Veikkolassa ilmestyvä paikallislehti. Lehti ilmestyy neljä kertaa vuodessa, ja Veikkolan kyläyhdistys tuottaa sen talkoovoimin. Kylänraitista ilmestyy sekä paperipainos että internetissä julkaistava näköisversio.


title: Kylänraitti

text: Lehti on toiminut ainakin vuodesta 2004 saakka ja sen päätoimittaja on Matti Saartamo.


title: Crash Team Racing

text: Crash Team Racing (lyhennettynä CTR) on Naughty Dogin kehittämä ja Sony Computer Entertainment Europen "Crash Bandicoot" -pelisarjaan kuuluva ajopeli. Peli julkaistiin PlayStationille vuonna 1999 ja digitaalisena latauksena PlayStation Networkissa vuonna 2007.


title: Crash Team Racing

text: "Crash Team Racing" on pelisarjansa neljäs osa, sen ensimmäinen ajopeligenren peli ja pelisarjan viimeinen Naughty Dogin kehittämä peli. Pelin tarina keskittyy "Crash Bandicoot" -pelisarjan hahmoista koostuvan joukkion pyrkimyksiin pysäyttää itserakkaan Nitros Oxiden suunnitelma heidän kotiplaneettansa tuhoamiseksi. Pelissä pelaaja voi valita ohjattavakseen jonkun "Crash Bandicoot" -pelisarjan 15 hahmosta, joista tosin vain kahdeksan on pelattavissa pelin alussa. Kilpailujen aikana voi käyttää hyödyksi aseita ja nopeuttavia voimistajia.


title: Crash Team Racing

text: Kriitikot kehuivat "Crash Team Racing"iä pelattavuudesta ja grafiikasta, joskin pelin äänimaailma otettiin vastaan ristiriitaisesti. Pelin epäsuora jatko-osa "Crash Nitro Kart" julkaistiin vuonna 2003 Game Boy Advancelle, GameCubelle, PlayStation 2:lle, Xboxille ja N-Gagelle.